2 Corinthiens – Togo Chrétien\nPAULO ƑE AGBALẼ EVELIA SI WOŊLɔ NA KORINTOTɔWO\nPauloe nye ame si ŋlɔ Korintotɔwo ƒe agbalẽ evelia hã. Gbeƒãɖeɖe\nKristo hea fukpekpewo vaa ame dzii. Nenema ke wònɔ na Paulo hã.\nWodo vloe, ƒoe, dee gaxɔ me eye ku gɔ̃ hã do ŋɔdzi nɛ ɣeaɖewoɣi. Ke\ndzi meɖe le eƒo o. Korinto kristotɔ aɖewo tsɔ nya aɖewo ɖe Paulo ƒe\nŋusẽ kple nufiafia ŋuti. Paulo ŋlɔ eƒe nuɖenyawo ɖe agbalẽ sia me eye\nwòɖe eƒe dzidzɔkpɔkpɔ fia esime ame siwo tsi tsitre ɖe eŋu la va se\nwo ɖokuiwo gɔme eye wowɔ ɖekpa kplii. Agbalẽ sia he akɔfafa geɖe\nvɛ na kristotɔ siwo nɔ Korinto.\n1. Kpɔkplɔyiɖeme, 1:1-11\n2. Paulo ƒe ɖokuitaʋiʋli, 1:12-7:4\n3. Tomefafa va Korintotɔwo kple Paulo dome, 7:5-16\n4. Mawu ƒe amenuveve na wo, 8:1-9:15\n5. Paulo ƒo nu tso eƒe apostolonyenye kple eƒe ŋusẽ ŋu, 10:1-13:10\n6. Yayra kple ŋusẽdoamenyawo, 13:11-14\n1 Nɔvinye lɔlɔ̃tɔ siwo le Korinto, agbalẽ sia tso nye Paulo, ame si Mawu ŋutɔ\ntia be manye Aƒetɔ Yesu Kristo ƒe dɔla kple nɔvinye Timoteo gbɔ na mi. Míele\nagbalẽ sia ŋlɔm na miawo ɖeɖe ko o, ke boŋ míele eŋlɔm na nɔvi siwo hã le Akaya\nblibo la katã. 2 Mawu, mía Fofo kple Aƒetɔ Yesu Kristo ƒe amenuveve kple ŋutifafa\nnagbã go ɖe mia dzi duu. 3 Woakafu Mawu ame si nye mía Aƒetɔ Yesu Kristo Fofo,\nnublanuikpɔkpɔ Fofo kple akɔfafa katã ƒe Mawu la, 4 ame si fa akɔ na mí le míaƒe\nxaxawo katã me, ale be míawo hã míate ŋu afa akɔ na ame siwo le xaxa me kple\nakɔfafa si míawo ŋutɔ míexɔ tso Mawu gbɔ. 5 Abe ale si Kristo ƒe fukpekpewo gena\nɖe míaƒe agbemee ene la, nenema kee to Kristo me míaƒe akɔfafa hã gba goe. 6 Ne\nmíexaxa la, miawo ƒe akɔfafa kple ɖeɖe tae; ke ne wofa akɔ na mí la, miawo ƒe\nakɔfafa tae, esia dea dzigbɔgbɔblewuu miame be miawo hã mietea ŋu kpea fu siwo\nmiekpena. 7 Míaƒe mɔkpɔkpɔ na mi like goŋgoŋgoŋ, elabena míenyae bena, abe ale\nsi miekpɔ gome le míaƒe fukpekpewo me ene la, nenema ke miakpɔ gome le míaƒe\nakɔfafa hã me.\n8 Nɔvi lɔlɔ̃tɔwo mebu be ele be magblɔ fu siwo míekpe le Asia la na mi.\nWoƒo mí eye wowɔ fu mí ale gbegbe be míawo ŋutɔ gɔ̃ hã míebumɔkpɔkpɔ ɖe sia ɖe\nbe míatsi agbe. 9 Míebu be míele kuku ge elabena míekpɔ be wɔna aɖeke meganɔ\nmía ŋu o gake míetsɔ nu sia nu gblẽ ɖe Aƒetɔ si tea ŋu wɔa nu sia nu eye wòfɔa ame\nkukuwo gɔ̃ hã tso yɔdo me la sime. 10 Vavã, Mawu ɖe mí tso ku dziŋɔ aɖe sime, ale\nmíetsɔ míaƒe mɔkpɔkpɔ da ɖe edzi be aɖe mí tso fukpekpe ɖe sia ɖe me ɖaa. 11 Eya\nta mi katã miwɔ ɖeka ne miado gbe ɖa ɖe mía ta vevie. Zi ale si miedo gbe ɖa eye\nmieɖe kuku ɖe mía ta la, zi nenema ke miagada akpe na Aƒetɔ la ɖe eƒe ŋuɖoɖo si na\nbe míenɔ dedie la ta.\n12 Ke míawo hã, adegbe si míeƒona lae nye be, míeléa mía ɖokuiwo nyuie le xexe\nsia me, eye le mia dome hã la, míezɔna le dzitsinya kɔkɔe nu, míewɔ mía ɖokuiwo\ndzadzɛ eye míetoa nyateƒe le nu sia nu me. Ke menye míawo ŋutɔ ƒe ŋusẽ mee\nmíewɔ esiawo le o, ke boŋ wo katã tso Aƒetɔ la gbɔ. 13 Elabena míeŋlɔ nya bubu\naɖeke na mi, si miate ŋu axlẽ alo ase egɔme o. Mele mɔ kpɔm be 14 abe ale si miese\nmíaƒe nya gɔme afã kple afãe ene la, miava se egɔme blibo ale be miate ŋu aƒo\nadegbe le mía ŋu abe ale si míaƒoe le mia ŋu le Aƒetɔ Yesu ƒe ŋkeke la dzi ene. 15\nEsi meka ɖe miaƒe nugɔmesese dzi tae medi be mava mia gbɔ gbã le nye mɔzɔzɔ me,\nale be miagaxɔ yayra ɖe yayra dzi. 16 Tso mia gbɔ la, mayi Makedonia eye ne metrɔ\ntso Makedonia la magava to mia gbɔ ale miado mɔm ne medzo yina Yudea.\nNu si he apostoloa ƒe vava ɖe megbe\n17 ɖewohῖ mianɔ biabia be, ɖe metrɔ ɖoɖo si mewɔ gbã la alo ɖe mele nu wɔm abe\nxexeametɔ siwo menya Kristo o la ene, ame siwo ne, nya lae nye “ẽ” la, wogblɔna\nbe “ao” hã? 18 Gbeɖe, mele eme nenema o. Abe ale si Mawu nye nyateƒetɔ ene la,\nnyemenye ame ma ƒomevi o. Nye “ẽ” nye “ẽ”.\n19 Elabena Mawu ƒe Vi, Yesu Kristo, ame si ŋu nye Paulo, Silvano kple\nTimoteo míeɖe gbeƒã le na mi la, menye ame si ne nya lae nye “ẽ” la, wògblɔ be\n“ao” o. Aƒetɔ Yesu Kristo wɔna ɖe nu sia nu si wògblɔ la ko dzi. 20 Aƒetɔ Yesu\nKristo kpɔna hã be Mawu ƒe ŋugbedodo ɖe sia ɖe va eme pɛpɛpɛ. Ne ŋugbedodoawo\nwu akpe nanewo hã la, wovaa eme na mí to Kristo dzi hena Mawu ƒe kafukafu. 21\nMedi be wòanɔ susu me na mi bena, Mawue wɔ mí kple miawo hã bena míezu\nkristotɔ vavãwo eye wòtia mí abe eƒe apostolowo ene be míaɖe gbeƒã nyanyui\nla. 22 Eya ame si de dzesi mí abe viawo ene, eye wòtsɔ Gbɔgbɔ Kɔkɔe la de míaƒe\ndziwo me abe kpeɖodzi ene be míenye etɔwo eye abe nu siwo wòle míana ge la ƒe\nakpa gbãtɔ ene.\n23 Azɔ la, meyɔ Mawu tso nye dzime ke abe ɖase ene bena nu si gblɔm mele\nna mi la enye nyateƒe tututu; susu si ta nyemeva mia gbɔ haɖe o lae nye be nyemedi\nbe mava ka mo na mi eye mawɔe be miaxa nu o. 24 Menye ɖe míegale\namegã ɖum ɖe mia dzi hele se dem na mi tso nu si ke miaxɔ ase la ŋuti o, elabena\nmienya nu si dze be miaxɔ ase, eyae nye Kristo ame si dzi miexɔ se hã. Togbɔ be ne\nmeva la nyemate ŋu akpe ɖe mia ŋuti, adzi míaƒe xɔse ɖe edzi o, elabena miaƒe xɔse\nsɔ gbɔ xoxo hã la, medi be mawɔ nane si ado dzidzɔ na mi ne meva, menye be mana\nmialé blanui o.\n2 Ke azɔ la, nye ŋutɔ meɖoe be nyemagava mia gbɔ kple nu si agahe nuxaxa vɛ\nna mi o. 2 Elabena ne megade nuxaxa miaƒe dzi me la, miete ŋu le dzidzɔ do ge nam\nle mia gbɔnɔnɔ me o; evɔ ame bubu aɖeke hã meli si ado dzidzɔ nam tsɔ wu miawo\no. 3 Esia tae meŋlɔ agbalẽ ma na mi ale be miaɖɔ nuwo ɖo hafi mava, elabena\nnyemedi be makpɔ naneke le mi ame siwo ŋu meɖoa ŋu ɖo be miado dzidzɔ geɖe\nnam la ŋu si ade nuxaxa nye dzime o. Menyae nyuie bena ne meva mia gbɔ le\ndzidzɔ me la ekema miawo hã miakpɔ dzidzɔ geɖe. 4 Nuxaxa kple veve geɖe nɔ nye\ndzime, eye aɖatsiwo ge le mo nam gɔ̃ hã le agbalẽ ma ŋɔŋlɔ me, eye menye ɖe\nmeŋlɔ agbalẽ la be mana miaxa nu o, ke boŋ meŋlɔe be mana miadze si nu\nmasɔmasɔ siwo le edzi yim le mia gbɔ kple ale si melɔ̃ mii vevie.\nTsɔtsɔ ke na vɔ̃wɔla\n5 Ne ame aɖe he nuxaxa vɛ la, menye nyee wòdo nuxaxa na o ke boŋ mi katãe, mele\negblɔm alea be nyemagate gbe ɖe dzi fũu o. 6 Eya ta tohehe si ame akpa gãtɔ da ɖe\nnenem me sia dzi la sɔ gbɔ nɛ. 7 Azɔ ele be miatsɔ eƒe nu vɔ̃wo kee eye miafa akɔ\nnɛ. Ne menye nenema o la, ase veve eye dzi aɖe le eƒo ale gbegbe be wòatrɔ ɖa tso\nnyateƒe la gbɔ. 8 Meɖe kuku na mi, miɖee fiae azɔ be miegalɔ̃e pɛpɛpɛ abe tsã ene. 9\nMeŋlɔ agbalẽ ma na mi be makpɔe ɖa be, miele klalo awɔ ɖe nye ɖoɖowo dzi eye be\nmakpɔe ɖa be toɖoɖo gbɔgbɔ le mia me mahã? 10 Nu si mietsɔ ke ame aɖe la, nye\nhã metsɔe kee, eye edze be nye hã matsɔe ke le Aƒetɔ Yesu Kristo ƒe ŋusẽ me hena\nmiaƒe nyonyo ko. 11 Susu bubu si ta wòdze be miatsɔ nu vɔ̃ ake amewo lae nye be\nmiaxe mɔ na Satana be wòagaɖu mia dzi ahe tɔtɔ va mia dome o, elabena mí katã\nmíedze si ale si wòdi be yeade zitɔtɔ hamewo dome.\nNubabla Yeyea ƒe apostolowo\n12 Esi meva Troa be magblɔ Kristo ƒe nyanyui la le afi ma la, mekpɔ be Aƒetɔ la\nŋutɔ ʋu mɔ nam be dɔ la nayi edzi nyuie. 13 Gake metsi dzi le ɖokuinye me, elabena\nnyemekpɔ nɔvinye lɔlɔ̃tɔ Tito le afi ma o, gawu la nyemenya afi si wònɔ kple nu\nsiwo nɔ dzɔdzɔm ɖe edzi o. Medo taflatse na Troatɔwo eye medzo le afi ma heyi\n14 Ke akpe na Mawu be to nu si Kristo wɔ me la míekpɔ dziɖuɖu eye\nmíekaka nyanyui la abe ami ʋeʋẽ si ʋẽna lililῖ ene ɖe amewo dome le afi sia afi si\nmíeyi. 15 Elabena Mawu wɔ mí míezu ami si ʋẽna lililῖ la eye Kristo ƒe ʋeʋẽ lililῖ si\nwòtsɔ de mía me la kaka ɖe ame siwo katã kpɔ xɔxɔ kple ame siwo mekpɔe o siaa\ndome. 16 Nunana nyui si Kristo tsɔ na mí la ɖi ku ƒe ʋeʋẽ na ame siwo le tsɔtsrɔ̃m.\nKe le ame siwo xɔ Kristo dzi se ya gbɔ la, míenye ʋeʋẽ lililῖ si naa agbe. Azɔ biabia\nlae nye be, ame ka ŋu ŋutete le be wòawɔ Aƒetɔ la ƒe dɔ siawo? 17 Míawo la míele\nabe ame siwo tsɔ mawunya la ɖo ŋgonu hele amewo blem, le ga xɔm le wo si la ene\no. Esi wònye Mawue dɔ mí ta la, míeƒoa nu kple Kristo ƒe ŋusẽ la eye Mawu ƒe ŋku\nle mía ŋu ɖaa.\n3 Ke nya siwo meŋlɔ na mi la, ɖe wodze abe míele mía ɖokui kafum ena?\nMíawo la míele abe aʋatsonufiala mawo siwo xɔa kafukafugbalẽwo tsoa amewo gbɔ\nva nɔa mia fiam la ene o; míawo ya kafukafugbalẽ aɖeke mehiã mí o. 2 Fifia la ame\nsia ame le afi sia afi kpɔe dze sii azɔ be Kristo to mia dzi wɔ dɔ nukutɔe le mia\ndome, eye miezu ame yeyewo. Elabena miedzudzɔ agbe vlo nɔnɔ eye mieva nyateƒe\nƒe kekeli la gbɔ, esia ɖeɖe si amewo kpɔ le mia ŋuti la nye agbalẽ blibo si woaxlẽ. 3\nAmewo akpɔe be miezu agbalẽ si tso Kristo gbɔ to mía dzi. Menye agbalẽ si woŋlɔ\nkple nuŋlɔti kple nuŋlɔtsi o ke boŋ esi wotsɔ Mawu gbagbe la ƒe Gbɔgbɔ ŋlɔe ɖe\nmiaƒe dziwo me, ke menye ɖe nuŋlɔkpewo dzi o.\n4 Míele nya siawo gblɔm kple kakaɖedzi, elabena míeɖo ŋu ɖe Mawu ɖeka\nhɔ̃ la ko ŋu to Aƒetɔ Yesu Kristo me be akpe ɖe mía ŋu be míawɔ ɖe nu sia nu si\nmíagblɔ la dzi. 5 Míawo la ŋusẽ aɖeke mele mía si si míate ŋu atsɔ awɔ nu siawo\nkatã o, ke míaƒe ŋusẽ kple dzidzedzekpɔkpɔ la tso Mawu gbɔ. 6 Mawu nye ame si de\ndɔ sia asi na mí bena míaɖe gbeƒã nubabla yeye si wòwɔ be ame sia ame nakpɔ agbe\nmavɔ la. Nubabla yeye sia to vovo sãa tso xoxoa si nye be ame nadze agbagba awɔ\nɖe Se Ewoawo dzi la gbɔ, ke yeyetɔe nye be míasubɔ Mawu le Gbɔgbɔ me. Elabena\nGbɔgbɔ lae gbɔa agbe ame, ke seawo ɖeɖe ko dzi wɔwɔ kplɔa ame yia ku me.\nNubabla Yeye la ƒe ŋutikɔkɔe\n7 Enye nyateƒe be Mose xɔ se siwo ɖeɖe dzi wɔwɔ hea ku vɛ la, le ŋutikɔkɔe gã aɖe\nme. Eye esi wòtrɔ gbɔ va Israelviwo gbɔ kple seawo la, kekelẽ gã aɖe ƒo xlãe ale\ngbegbe be eƒe amewo mete ŋu kpɔ eƒe ŋkume gɔ̃ o gake ŋutikɔkɔe ma nu va yi xoxo.\n8 Ke azɔ la ɖe míakpɔ mɔ na dzidzɔ kple ŋutikɔkɔe geɖe wu le esime Gbɔgbɔ Kɔkɔe\nla le amewo xɔm ɖe agbe le ŋkeke siawo me oa? 9 Ne ŋutikɔkɔe geɖe ƒo xlã se siwo\nhea ku vɛ la, ekema ŋutikɔkɔe geɖe fũu ŋutɔe aƒo xlã nubabla yeye si Mawu wɔ si\nkplɔa ame yia agbe mavɔ la me. 10 Le nyateƒe me la ŋutikɔkɔe ma si klẽ tso Mose ƒe\nŋkume la menye naneke ne woatsɔ asɔ kple esi ƒo xlã Mawu ƒe nubabla yeye la o. 11\nEya ta ne nu xoxo si nu va yi la kpɔ ŋutikɔkɔe nenema la, ekema Mawu ƒe nubabla\nyeye si hea agbe mavɔ vɛ la ƒe ŋutikɔkɔe la mele gbɔgblɔ me o, elabena eya anɔ anyi\n12 Esi míenya be nubabla yeye sia kple eƒe ŋutikɔkɔe la li tegbee ta la, dzika\nmetsoa mía ƒo o, eye míegblɔa nya la kple dzideƒo. 13 Míawo ya la, míawɔ abe ale\nsi Mose wɔ esi wòtsɔ nu tsyɔ mo be Israelviwo nagakpɔ kekelẽ la kple ale si wonɔ\nbubum le mo nɛ la ene o.\n14 Va se ɖe egbe ŋkeke dzi la, menye Mose ƒo mo ko wotsyɔ nui o, ke boŋ\nIsraelviwo hã ƒe susuwo kple nugɔmesese dzie, elabena wogaɖoa dzi ɖe seawo ŋu\neye woxlẽnɛ ɖaa abe nu si ko me woƒe mɔkpɔkpɔ le ene, evɔ wònye to Kristo\ndzixɔxɔse me ko hafi woate ŋu adzo le vivitia me eye agbe ƒe kekeli la nadze na wo.\n15 Eye va se ɖe fifia ne woxlẽ Mose ƒe Se Ewoawo la, woƒe ŋkuwo meʋu o elabena\nwobuna be seawo dzi wɔwɔ koe ana agbe yewo.\n16 Ke gbe si gbe wo dometɔ aɖe trɔ tso eƒe mɔ vɔ̃wo dzi eye wòxɔ Kristo abe\nAƒetɔ ene la, ekema nu si tsyɔ mo nɛ ta wòle viviti me la ɖena ɖa enumake. 17 Aƒetɔ\nla ŋutɔe nye Gbɔgbɔ si naa agbe wo eye afi si Aƒetɔa ƒe Gbɔgbɔ le ko la ablɔɖe vavã\nhã nɔa afi ma. 18 Ke mí ame siwo katã xɔ Yesu Kristo abe Aƒetɔ ene eye míeɖo dzi\nɖe eya ɖeɖe ko ŋu la, nutsyɔnu aɖeke mele míaƒe mowo o eya ta míele abe ahuhɔ̃e si\nɖea Aƒetɔ la ƒe keklẽ kple ŋutikɔkɔe fῖana la ene. Eye zi ale si Kristo ƒe Gbɔgbɔ la le\ndɔ wɔm le mía me la, etrɔa mí be míaɖi Kristo le eƒe ŋutikɔkɔe me.\nKesinɔnuwo le anyigoewo me\n4 Mawu ŋutɔ ƒe nublanuikpɔkpɔ mee wòtso be wòtsɔ dɔ sia de asi na mí be\nmíaɖe gbeƒã dzimetɔtrɔ kple agbe yeye nɔnɔ na ame sia ame. Eya tae ɖeɖi metea mía\nŋu le ewɔwɔ me o. 2 Míeblua afɔ na Mawu ƒe nya la o, ke boŋ ale si ame geɖewo\nnyae ene la, míetsia tsitre ɖe Mawu ƒe ŋusẽ me eye míegblɔa nyateƒenya vavãtɔ la na\name sia ame. Le Kristo me la, míeɖe vivitimenuwɔnawo kple ŋukpenanuwɔwɔwo\nkatã ɖa eye míegbe nu le alakpadada gbɔ helé nyateƒe la ko me ɖe asi.\n3 Eya ta ne Kristo ƒe nyanyui si míele gbeƒã ɖem la gɔmesese sesẽ na ame\naɖewo la, ekema ame siwo dze tsɔtsrɔ̃mɔ dzi la koe wòanɔ na nenema. 4 Satana ame\nsi le dzi ɖum le xexe vɔ̃ɖi sia me fifia lae gbã dzimaxɔsetɔwo ƒe ŋkuwo eye wòtsyɔ\nnu woƒe susuwo dzi. Ewɔ esia be womagakpɔ kekeli si tso nyanyui la me le\nkeklẽm ɖe wo dzi la eye woase nu si gblɔm míele tso Kristo si nye Mawu ƒe\nŋutikɔkɔe ŋu la gɔme o. 5 Menye mía ŋutɔ ɖokuiwo ŋutie míele gbeƒã ɖem le na mi\no, ke boŋ Aƒetɔ Yesu Kristo ŋutie, eye eya koe dze be míasubɔ. Nya siwo ko\nmíegblɔna tsoa mía ɖokuiwo ŋuti na mi koe nye be Kristo ƒe amedɔdɔwoe míenye ɖe\nnu gã siwo wòwɔ na mí la ta. 6 Mawu ame si gblɔ be: “Kekeli neklẽ ɖe viviti me\nla,” kee nye ame si klẽ ɖe míawo hã ƒe dzi me. To esia wɔwɔ me la, ena be míexɔ\nkekeli la ƒe sidzedze, si nye eƒe ŋutikɔkɔe si klẽna tso Kristo me. 7 Ke kesinɔnu sia\nle míasi le anyigoewo me, be wòaɖee fia be ŋusẽ triakɔ sia metso míagbɔ o, ke boŋ\nMawu gbɔe wòtso.\n8 Womimi mí ɖo le go sia go me, gake womegbã mí o, míetɔtɔ gake dzi\nmeɖe le míaƒo o, 9 woti mía yome gake womegblẽ mí ɖi o, woƒo mí ƒu anyi, gake\nwometsrɔ̃ mí o. 10 Yesu ƒe ku le míaƒe ŋutilã me míele yiyimee gbe sia gbe, be\nwoaɖe Yesu ƒe agbe hã ɖe go le míaƒe ŋutilã me.\n11 Elabena wotsɔ mí ame siwo le agbe la de asi na ku gbe sia gbe le Yesu ta,\nbe woaɖe eƒe agbe ɖe go le míaƒe ŋutilã si le kuku ge la me. 12 Eya ta, ku le dɔ wɔm\nle mía me, gake agbe le dɔ wɔm le miawo me.\n13 Esi míenya be Mawu tsɔa beléle tɔxɛ na mí ta la, míawo hã míeɖea gbeƒã\nKristo ame si dzi míexɔ se la kple dzideƒo, abe ale si Psalmowoŋlɔla gblɔe ene be:\n“Mexɔe se, eya ta meƒo nu ɖo” la, nenema ke míawo hã míexɔe se eya ta míadzudzɔ\nnuƒoƒo o. 14 Míenya be Mawu ame si fɔ Kristo ɖe tsitre tso ame kukuwo dome la,\nafɔ míawo hã kple Kristo ɖe tsitre eye wòatsɔ mí kple miawo siaa nɛ. 15 Míaƒe\nfukpekpe siawo katã nye viɖe geɖe na mi, eye zi ale si míeɖe gbeƒã Mawu ƒe\namenuveve sia na ame geɖewo eye wokpɔ gome le eme la zi nenema ke woatsɔ\nkafukafu kple akpedada na Aƒetɔ la.\n16 Esia tae ɖeɖi metea mía ŋu o eye míana ta o. Togbɔ be míaƒe ŋutilãwo le\ngbɔdzɔgbɔdzɔm hã la, ŋusẽ si tso Aƒetɔ la gbɔ eye wòle mía me la, le tsitsim ɖe edzi\ngbe sia gbe. 17 Xaxa kple fuwɔame siwo katã le mía dzi vam fifia la nu gbɔna yiyi\nge kpuie. Eye le esia teƒe la, Mawu ana eƒe yayrawo kple ŋutikɔkɔe geɖe mí ɖaa tso\nmavɔ me yi mavɔ me. 18 Susu sia tae míetsɔa nu siwo kpɔm míele fifia la dea tame\no. Ke boŋ míetsɔa míaƒe susuwo gblẽna ɖe nu siwo le Aƒetɔ la gbɔ, siwo ke míekpɔ\nhaɖe o la dzi. Elabena fukpekpewo katã nu ava yi kpuie, ke dzidzɔ si gbɔna tso\nAƒetɔ gbɔ la anɔ anyi tegbee.\nMíaƒe nɔƒe le dziƒo\n5 Míenyae bena ne wokaka míaƒe anyigbadzixɔ siwo nye míaƒe ŋutilãwo la,\nMawu ana ŋutilã yeye, makumaku mí le dziƒo. Eye xɔ yeye siwo Mawu ana mí la\nmenye amegbetɔwo ƒe asinudɔ o, ke Mawu ŋutɔe tui. 2 Míele fu kpem ŋutɔ le míaƒe\nanyigba dzi ŋutilã siawo me, eya tae wòle mía dzrom vevie eye míele mɔ kpɔm na\ngbe sia gbe Aƒetɔ la atsɔ dziƒoŋutilã yeyewo ava do na mí abe awu ene. 3 Elabena\nmenye gbɔgbɔme ko míanɔ o, ke boŋ Mawu ado awu na mí esi nye dziƒoŋutilã la. 4\nZi ale si míegale anyigbadziŋutilã me ko la zi nenema ke míekpea fu siwo hea\nhũɖeɖe kple vevesese vaa mía dzi. Menye ɖe míebe míadzo kaba le\nanyighbadziŋutilã sia me o, ke boŋ míaƒe mɔkpɔkpɔe nye be Aƒetɔ la natsɔ dziƒotɔ si\nnye agbe la atsyɔ na mí, bena wòaɖu esi me míele fifia si gblẽna la dzi. 5 Mawu\nŋutɔe ɖoe be tɔtrɔ sia nava míaƒe agbenɔnɔ me eya tae wòtsɔ Gbɔgbɔ Kɔkɔe la de\nmía me abe kpeɖodzinu ene.\n6 Azɔ la míele mɔ kpɔm kple dzideƒo na dziƒoŋutilã yeye sia xɔxɔ. Míenyae\nbena zi ale si míegale anyigbadziŋutilã me le afi sia la, míeɖo Aƒetɔ la gbɔ le dziƒo\nhaɖe o. 7 Míenyae bena esiawo katã le eme vavã to xɔse me ke menye to nukpɔkpɔ\nkple ŋku me o. 8 Ke dzideƒo blibo le mía si eye wòdzroa mí gɔ̃ hã be míadzo le\nanyigbadziŋutilã sia me aɖanɔ Aƒetɔ la gbɔ le eƒe ŋutikɔkɔe ƒe mavɔ la me. 9 Ke\nmíaƒe didi vevi enye be ne míele agbe le anyigbadziŋutilã sia me alo míele egbɔ le\ndziƒo la míawɔ eƒe lɔlɔ̃nu le nu sia nu me. 10 Elabena mí katã míava tsi tre ɖe Kristo\nŋkume gbe ɖeka, bena wòadrɔ̃ ʋɔnu mí eye wòadzro míaƒe agbenɔɣinuwɔnawo me\ntsitotsito. Eye wòaxe fe na ame sia ame pɛpɛpɛ ɖe ale si wònɔ agbe le anyigba dzii\nla nu. Ne èwɔ nu nyui la, àxɔ fetu nyui eye ne èwɔ vɔ̃ la, àxɔ fetu vɔ̃.\nKrisoto ƒe amedɔdɔwo\n11 Mawuvɔvɔ̃ si le mía me tae míeɖea gbeƒã eye míeƒoa dzimetɔtrɔ ƒe nya la ɖe\namewo katã nu be woava Aƒetɔ la gbɔ. Mawu ŋutɔ nya bena míele dɔ sia wɔm kple\ndzimekɔkɔ; eye mexɔe se be miawo hã mienyae nenema tututu.\n12 Menye mía ɖokui kafum míele alo menye mía ɖokui dom míele ɖe dzi o,\nɖe ko míedi be miada ɖe mía dzi abe ame siwo nye Aƒetɔ la ƒe amedɔdɔ vavãwo ene.\nEye miate ŋu atsɔ mí aƒo adegbee alo aɖo nya ŋu na nufiala alakpatɔ siwo le mia\ndome, ame siwo ƒe susu koe nye be yewoƒe dzedzeme nanya kpɔ nyuie le amewo\ngbɔ ko, ke woƒe dziwo me do viviti tsiɖitsiɖi. 13 Ne nya siawo sese ɖi le miaƒe towo\nme abe ɖe míaƒe susuwo da ene la, ekema le Mawu ƒe ŋutikɔkɔe la tae. Ke ne\nmiedze sii be míaƒe nyawo meɖi ame siwo ƒe tagbɔ tɔtɔ tɔ o la, ekema aɖe vi geɖe\nna mi. 14 Menye mía ŋutɔwo ƒe viɖekpɔkpɔ tae míele nu sia nu si wɔm míele la\nwɔm o; míele ewɔm elabena Kristo ƒe lɔlɔ̃ le mía kplɔm. Esi míexɔe se bena Aƒetɔ\nYesu Kristo ku ɖe mí katã ta la, ele be míawo hã míaxɔe se be míeku na agbe xoxo\nsiwo míenɔna tsã la. 15 Nu vevitɔ si ta Kristo ku ɖo lae nye be mí ame siwo le agbe\nfifia eye míekpɔ gome le Mawu ƒe amenuvevenunana si nye agbe mavɔ la me la,\nmíaganɔ agbe na mía ɖokuiwo alo awɔ nu si dze mía ŋu o. Ele be míanɔ agbe na\nKristo ɖeka ko, ame si ku, ke Fofo la fɔe ɖe tsitre la, eye míawɔ nu si nye eƒe lɔlɔ̃nu\nko. 16 Eya ta tso fifia dzi heyina la migadrɔ̃ ʋɔnu ame aɖeke le ŋutilã nu be, ame sia\nnye amegã alo bubume alo be nɔvi kristotɔ aɖe nye nu vɔ̃ wɔla o. Ŋku ma ƒomevie\nmíetsɔ kpɔ Kristoe tsã be enye vɔ̃wɔla. Gake fifia la meganye nenemae míegale\nekpɔmii o. 17 Ne ame aɖe xɔ Kristo abe eƒe Aƒetɔ ene la, Kristo tsɔa agbenɔnɔ yeye\ndea amea me. Agbenɔnɔ vɔ̃ɖi xoxotɔ si wònɔna tsã la nu va yina, eye wòdzea agbe\nyeye nɔnɔ gɔme.\n18 Nu siawo katã tso Mawu dɔmenyotɔ la gbɔ, ame si gbɔ agbe míawo hã\neye wògawɔa mí etɔwoe to Kristo dzi. Mawu ŋutɔ tsɔ dɔ nyui sia de asi na mí be\nmíakplɔ ame bubuwo hã va egbɔe be wòakpɔ nublanui na wo eye woawɔ ɖeka kplii.\n19 Gbeƒã si ko ɖem míele fifia lae nye be Mawu, to Kristo dzi le xexeame katã\nkpem va eɖokui gbɔe. Màgaɖo ŋku amewo ƒe nu vɔ̃wo dzi azɔ o, ke boŋ àtsɔ wo ake\nwo eye wòatutu wo ɖa keŋ. Nukunya siae wòde asi na mí be míagblɔ na amewo\nkatã. 20 Eya ta míawo la, Kristo ƒe amedɔdɔwoe míenye, eye Mawu le nu ƒom na mi\nto mía dzi. Míeto Kristo dzi hele kuku ɖem na mi be ame sia ame nadzudzɔ nu vɔ̃\nwɔwɔ eye wòaxɔ Mawu ƒe lɔlɔ̃ si wòna be ne wòawɔ ɖeka kplii. 21 Elabena Kristo\nmewɔ nu vɔ̃ aɖeke o, gake be míawo míakpɔ agbe ta la, Mawu tsɔ míaƒe nu vɔ̃wo ƒe\nagba dro ɖe eyama dzi. Eye wòtsɔ eƒe dɔmenyo kple amenuveve ɖo eteƒe na mí katã.\n6 Esi mí kata míenye Mawu ƒe hadɔwɔlawo ta la, míele kuku ɖem na mi bena\nmigado vlo Mawu ƒe amenuveve la o. 2 Elabena Mawu gblɔ be, “Meɖo to wò le nye\namenuveɣi la, eye mekpe ɖe ŋuwò le xɔxɔgbe la.” Mele egblɔm na wò be fifi enye\namenuveɣi, kpɔ ɖa fifi enye xɔxɔgbe!\nPaulo ƒe fukpekpe\n3 Míedi be ame aɖeke nakpɔ vodada le dɔ si wɔm míele na Aƒetɔ la ŋu o.\n4 Eya ta le xaxawo, hiãkamewo kple yometiti geɖewo me hã la míedoa dzi\neye míeɖea mía ɖokui fiana abe Mawu ƒe subɔla vavãwo ene. 5 Woƒo mí eye wode\nmí gaxɔ me, ame siwo lɔ veve helihelῖ ɖe dzime la tso ɖe mía ŋu kpɔ, míewɔ dɔ\nsesῖe ale be ɖeɖi te mía ŋu kpɔ; míetsia zãdomadɔlɔ̃e eye dɔ wua mí. 6 Le nu sia nu\nme la, míeɖea mía ɖokuiwo fiana abe mawuviwo ene eye míenɔa anyi le\ndzadzɛnyenye me. Míegbɔa dzi ɖi eye míenyoa dɔme na ame sia ame. Ale si míedze\nsi Aƒetɔ lae ŋu míezɔna ɖo. Mawu ƒe Gbɔgbɔ Kɔkɔe la yɔ mí fũu eye míezɔna le eme\nkple lɔlɔ̃ si me alakpa mele o. 7 Míezɔna le Mawu ƒe nyateƒe kple eƒe ŋusẽ me, esi\nnana be míekpɔa dziɖuɖu ɣesiaɣi. Eye ame dzɔdzɔewo ƒe aʋawɔnu siwo le nuɖusime\nkple miame la le mía si.\n8 Nenye be amewo de bubu mía ŋu alo do ŋukpe mí, nenye be wodzu mí alo\nkafu mí eye wose nyateƒe si gblɔm míele gake wogbe be yewomaxɔe o, eye wobu mí\nabe alakpatɔwo ene hã la, Aƒetɔ la ko míanɔ agbe na.\n9 Xexeametɔwo mebua mí ɖe naneke me o, gake Mawu ya nya mí nyuie.\nMíele kudo nu ɣesiaɣi, gake kpɔɖa, míele agbe wu nu sia nu. Wode abi mía ŋu gake\nmieku o. 10 Míaƒe dziwo sea veve ŋutɔ eye míeléa blanui, gake Aƒetɔ la tsɔa eƒe\ndzidzɔ dea mía me. Míenye kesinɔtɔ le xexeamenuwo me o, gake míenaa\ngbɔgbɔmenunana xɔasiwo. Míedzena abe ame siwo si naneke mele o la ene gake nu\nsia nu nye mía tɔ to Kristo me.\n11 Nɔvi Korinto hametɔ lɔlɔ̃awo, meʋu nye dzime faa gblɔ nu siwo le eme la\nna mi. Míelɔ̃a mi ŋutɔ eya ta 12 míeɣla naneke ɖe mi o, ke boŋ míelɔ̃ mi tso dzi\nblibo me gake ewɔ nuku ŋutɔ be mieʋu miaƒe dziwo me ɖe mía ŋu abe ale si míawo\nmíewɔe na mi ene o. 13 Azɔ la medi be maƒo nu na mi abe vinye ŋutɔ ŋutɔwo ene.\nMina be miaƒe dɔme nakɔ ɖe mía ŋu, eye mialɔ̃ mí tso dzi blibo me abe ale si míelɔ̃\nMigade ha kple dzimaxɔsetɔwo o\n14 Migawɔ ɖeka kple ame siwo melɔ̃a Aƒetɔ la o. Ƒomedodo kae le xɔsetɔwo kple\ndzimaxɔsetɔwo dome? Eye ale ke kekeli kple viviti ate ŋu anɔ teƒe ɖekae le ɣeyiɣi\nɖeka me? 15 Ale ke Kristo si nye dzɔdzɔetɔwo ƒe fia kple Abosam si nye nu vɔ̃\nwɔlawo ƒe fia la ate ŋu awɔ ɖekae? Eye ale ke kristotɔ hã ate ŋu awɔ ɖeka kple\nAbosamtɔ? 16 Nenema ke mele be ɖekawɔwɔ aɖeke nanɔ gbedoxɔ kple trɔ̃xɔ dome\no. Míawoe nye Mawu gbagbe la ƒe gbedoxɔ, afi si wònɔna. Mawu ŋutɔ gblɔ bena,\n“Manɔ ame siwo nye tɔnyewo la dome, mazɔ le wo dome. Manye woƒe Mawu eye\nwoawo hã woanye nye dukɔ.” 17 Esia tae Aƒetɔ la gblɔ be, “Vinyewo mido go ɖa\nle wo dome, eye miaɖe vovo ɖa tso wo gbɔ le nu sia nu me. Migade asi woƒe nu si\nwo ŋuti mekɔ o, alo nu ƒoɖi siwo wowɔna la ŋuti o, ekema maxɔ mi abe tɔnyewo\nene; 18 manye mia Fofo eye miawo hã mianye vinye ŋutsuwo kple vinye nyɔnuwo.”\nPaulo ƒe dzidzɔ\n7 Ke azɔ nɔvinye lɔlɔ̃tɔwo esi Mawu do ŋugbe gã siawo na mí ta la, mina mía\ndzudzɔ nu gbegblẽ wɔwɔ. Eye míate ɖa xaa tso nu siwo ƒoa ɖi míaƒe ŋutilã kple\ngbɔgbɔ la gbɔ, eye míanɔ agbe kɔkɔewo to Aƒetɔ la vɔvɔ̃ me, alé eƒe nyawo me ɖe\n2 Le míaƒe dɔwɔwɔ me kpli mi la míekplɔ ame aɖeke to mɔ tatra aɖeke dzi o,\nmíeba ame aɖeke alo gblẽ ame aɖeke ƒe naneke o eya ta miʋu miaƒe dziwo ƒe\nʋɔtruwo ne miaxɔ mí ɖe eme. 3 Nyemele esiawo gblɔm be matsɔ fɔbubu aɖeke ada\nɖe mia dzi o, elabena megblɔ va yi xoxo be mena teƒe mi le nye dzi me tegbee be\nmanɔ agbe kpli mi eye maku hã kpli mi. 4 Meɖoa dzi ɖe mia ŋu ŋutɔ eye medana ɖe\nmia dzi hã ŋutɔ eye togbɔ be nuxaxa kple vevesese geɖe le dzinye hã la, ne meɖo\nŋku mia dzi ko la, dzideƒo ɖoa asinye eye dzidzɔ yɔa menye taŋtaŋtaŋ.\nNuxaxa si hea dzimetɔtrɔ vɛ\n5 Míekpɔ ŋutifafa aɖeke esi míeva ɖo Makedonia o, fukpekpewo sɔŋ koe ƒoxlã mí.\nAmewo do dzre na mí to mɔ ɖe sia aɖe dzi, eye vɔvɔ̃ kple ŋɔdzi yɔ mía me fũu ŋutɔ.\n6 Ke Mawu, ame si ŋutɔ dea dzi ƒo na ame siwo ƒo dzi ɖe le la, de dzi ƒo na míawo\nhã esi Tito va ɖo mía gbɔ. 7 Menye esi wòva ɖo mía gbɔ dedie la ɖeɖe koe na be\nmíekpɔ dzidzɔ o, ke boŋ nya siwo keŋ wògagblɔ nam tso mia ŋuti tae; ale si miexɔe\nnyuie, ale si wònye miaƒe didi be yewoakpɔm, eye ale si wove mi ŋutɔ be mele fu\ngeɖe kpem kple ale si miele klalo be yewoalé nu siwo mefia mi la ko me ɖe asi la,\nna megli kple dzidzɔ. 8 Fifia la megavem be meŋlɔ agbalẽ sesẽ ma ɖo ɖe mi o, togbɔ\nbe mexa nu geɖe le eŋu le gɔmedzedzea me hã la, menya be miawo hã miexa nu\nɣeyiɣi kpui aɖe ko.\n9 Azɔ la mekpɔ dzidzɔ manyagblɔ aɖe bena meɖo agbalẽ ma ɖe mi. Nyemele\ndzidzɔ kpɔm bena miexa nu o, ke boŋ be agbalẽ la na miedzudzɔ agbe vlowo nɔnɔ\neye mieva Aƒetɔ la gbɔ. Mawu ŋutɔe to dzinye ŋlɔ agbalẽ ma na mi be miadzudzɔ nu\nvɔ̃ wɔwɔ eya ta menye míawoe na miexa nu o.\n10 Elabena ɣeaɖewoɣi la, Mawu nana míexaa nu be míadze si míaƒe nu vɔ̃wo\neye míadzudzɔ nu vɔ̃ɖi wɔwɔ eye míadi agbe mavɔ la. Ke ne ame aɖe menye kristotɔ\no gake wòxa nu vevie le eya ŋutɔ ƒe agbe vlo nɔnɔ ta gake metrɔ zu kristotɔ o la, ayi\ndzo mavɔ me godoo le eƒe kugbe. 11 Miawo ŋutɔ mikpɔ nu si Mawu wɔ na mi to\nagbalẽ si meŋlɔ na mi dzi la ɖa. Ena mieku kutri eye mietsi dzimaɖi be yewoatsri nu\nvɔ̃ si ŋu meƒo nu le na mi la wɔwɔ. Vɔvɔ̃ ɖo mi le nuwɔna ma ta eye miedi gɔ̃ hã be\nmava kpe ɖe yewo ŋuti le nya sia me. Miehe to na ame siwo wɔ nu gbegblẽ sia hã\nvevie, eye mieɖe mia ɖokui fia be miede nu si wòwɔ la dzi o. 12 Eya ta ɖe meŋlɔ\nagbalẽa koŋ be Aƒetɔ la naɖe ale si melɔ̃na na mí la afia ke menye ɖe ŋutsu ma si xɔ\nfofoa srɔ̃ alo fofoa si ŋu wòda vo ɖo la koŋ ta o.\n13 Hekpe ɖe dzideƒo si miena mí to lɔlɔ̃ si mieɖe fia mí la ŋu la, míegakpɔ\ndzidzɔ geɖe hã le ale si miexɔ Tito kple nu nyui siwo katã miewɔ nɛ be eƒe dzi dze\neme la ta. 14 Hafi Tito nadzo le gbɔnye la, metsɔ mi ƒo adegbe nɛ eye\nmeɖi ɖase nyui le mia ŋuti nɛ, eye vavã miewɔ nu siwo megblɔ nɛ tso mia ŋuti la hã\nnɛ. Abe ale si metoa nyateƒe na mi le nu sia nu me ene la, nenema ke me gblɔ\nnyateƒe tso mia ŋuti na Tito hã. 15 Azɔ ne Tito hã ɖo ŋku ale si mieɖo toe le nu si\nwòfia mi me, ale si mieɖe lɔlɔ̃ fiae kple ale si miexɔe kple dzi blibo dzi la, enana be\neya hã ƒe lɔlɔ̃ na mi gadzina ɖe edzi. 16 Ke esi menya be ɖekawɔwɔ kple lɔlɔ̃ gaɖo\nmía dome azɔ la, ena be nye hã mekpɔ dzidzɔ blibo eye megaɖo ŋu ɖe mia ŋu le nu\nsia nu me.\nMakedoniatɔwo ƒe dɔmenyowɔwɔ\n8 Azɔ la nɔviwo, medi be magblɔ nu siwo wɔm Mawu le, le Makedonia\nhamewo me to eƒe amenuveve me la fia mi.\n2 Togbɔ be wole fu geɖe kpem eye wonye ame dahewo hã la, wokɔ dɔme faa\neye wodzɔa nu kple dzidzɔ. 3 Mele ɖase ɖim le hame siawo ŋuti bena wodzea\nagbagba dzɔa nu ŋutɔ eye wowɔnɛ wòwua ale si woate ŋui gɔ̃ hã kple dzi faa ke\nmenye ɖe metee ɖe wo dzi be woawɔe o. 4 Woɖe kuku na mí be míaxɔ yewo hã ƒe\nnunana ale be yewo hã yewoakpɔ dzidzɔ be yewona kpekpeɖeŋu ame kɔkɔe siwo le\nYerusalem. 5 Esi ƒo wo katã ta eye wòwɔ nuku na mí lae nye be wotsɔ wo ɖokuiwo\nna Kristo kple míawo hã eye wolɔ̃ be yewoaɖo to nya sia nya si míegblɔ na wo la.\nWowɔ esia kple dzidzɔ geɖe ŋutɔ. 6 Esia ta míebia tso Tito, ame si de dzi ƒo na mi le\nyayra si le nunanadɔ si gɔme miedze me la, si be wòayi edzi ade dzi ƒo na mi be\nmiawu amenuvedɔ sia nu le mia dome. 7 Ale si miede ŋgɔ le xɔse, nufiafia, nunya,\nvevidodo kple lɔlɔ̃ si mietsɔ na mí me la, nenema ke medi be mianye ame gbãtɔwo\nle lɔlɔ̃nunanadɔ sia hã me. 8 Menye ɖe mele se dem na mi alo le mia dzi zim be\nmiawɔ nunana kokoko o, ke boŋ ale si wònye hame bubuwo ƒe didi vevie be\nyewoawɔ nunana alea tae medi be miawo hã miaɖe miaƒe lɔlɔ̃ afia abe hame bubuwo\n9 Miawo ŋutɔ mienya mía Aƒetɔ Yesu Kristo ƒe lɔlɔ̃ kple dɔmenyo gã si wòɖe\nfia la bena, togbɔ be kesinɔtɔ ŋutɔ wònye gake be wòawɔe bena mi ame siwo nye\nnublanuitɔwo kple hiãtɔwo la miava zu kesinɔtɔwo la, egblẽ eƒe kesinɔnuwo kple\nŋutikɔkɔ katã da ɖi eye wòva wɔ miawo boŋ miezu kesinɔtɔwo.\n10 Medi be maɖo aɖaŋu na mi be miado vevi nu le nunana sia me, awu nu si\ngɔme miedze le ƒe si va yi me la nu elabena miawoe nye ame gbãtɔ siwo do susu\nsia ɖa eye mieɖee fia be miele klalo ɖe ewɔwɔ ŋuti hã. 11 Azɔ esi miedze ʋua ƒoƒo\ngɔme dzidzɔtɔe alea la miaƒoe nenema va se ɖe nuwuwu. Mina nu si miate ŋui la tso\nnu si le mia si la me. 12 Ne enye miaƒe didi be yewoana nu mí la, migatsi dzi le ga\nhome si sinu le mia si la ŋu o. Mawu ƒe didie nye be nana nu si nate ŋui ke menye\nwu esi le asiwo o.\n13 Menye míaƒe didie wònye be miamia ŋku ana ga fũu be ame siwo miele\nnua dzɔm na la, nazu kesinɔtɔwo atsɔ miaƒe ga anɔ agbe vivi ɖum o. 14 Ke boŋ ɖe\nmíedi be miama nu siwo le mia si la kple wo. Fifia la nu geɖe le mia si, eya ta\nmikpe ɖe wo ŋu, ale be ne emegbe nu megava le mia si o, ke wòle woawo si la,\nwoawo hã nakpe ɖe mia ŋu. To esia me la, ame sia ame akpɔ etɔ sinua. 15 Abe ale si\nwòle ŋɔŋlɔ Kɔkɔe la mee ene be, “Ame si ƒoa ƒu nuwo fũu hã mekpɔ ɖeka ɖe edzi o,\nke ame si ƒo ƒu sue aɖe la hã la naneke mehiãe o.”\nWodɔ Tito ɖe Korinto\n16 Míeda akpe na Mawu bena wòdee Tito ƒe dzime be wòakpe ɖe mia ŋu axlɔ̃ nu mi\nle dɔ sia ƒe vevinyenye ŋuti abe nye ke ene. 17 Tito kpɔ dzidzɔ ŋutɔ esi míegblɔ nɛ\nbe wòagava kpɔ mi ɖa. Eya ŋutɔ hã di vevie be yeava hafi míegblɔe gɔ̃ hã. 18 Mele\nnɔvi nyanyɛ bubu aɖe hã ɖom ɖa kpe ɖe Tito ŋuti le mɔzɔzɔ sia me. Hame geɖewo\nɖi ɖase le ale si nɔvi sia hã kpɔ gome le Mawu ƒe amenuvevenunana la me be\nwòagblɔ Aƒetɔ la ƒe nyanyui la kple dzideƒo la ŋuti. 19 Le nyateƒe me la, hameawo\ntia nɔvi sia hã be eya hã nanɔ mí ame siwo le miaƒe nunanawo tsɔ ge ayi Yerusalem\nla dome. Míele dɔ sia wɔm be míatsɔ ade bubu Aƒetɔ la ŋuti eye míaɖe ale si wònye\nmíaƒe didi vevie be míakpe ɖe mía nɔewo ŋuti la hã afia. 20 Nu si ta wòhiã be\nwoatia amewo tso hameawo me woayi Yerusalem kple nunana lae nye be, míedi be\nne ameawo trɔ gbɔ la woagblɔ ale si míema nunana gã sia la fia. 21 Mawu ŋutɔ nya\nbe nuteƒewɔlawo míenye gake míedi be amewo hã nanya esia.\n22 Míegale nɔvi bubu hã ɖom ɖe mi kpe ɖe wo ŋuti ame sia hã nye hadɔwɔla\nvevi ɖeka. Eya hã di vevie be yeakpe ɖe mia ŋu, esi megblɔ míaƒe vevidodo nɛ.\n23 ɖewohῖ ne ame aɖe bia mi bena ame kae nye Tito hã la, migblɔ be eya\nkple nye Pauloe le dɔ wɔm na Aƒetɔ la eye wònye tenyeƒenɔla le mia gbɔ. Eye ne\nwobia nu tso nɔvi eve bubuawo hã ŋu la, migblɔ ko be ame dɔdɔwoe wonye tso\nhame bubuawo me eye wonye kristotɔ vavã siwo nye Aƒetɔ la tɔ.\n24 Meɖe kuku mitsɔ lɔlɔ̃ si le mia me ɖe ŋunye la na ame siawo hã, ale be\nwoakpɔe be ale si meƒoa adegbe tso mia ŋuti la le eme vavã.\n9 Mikpɔe be megahiã kokoko bena magaŋlɔ agbalẽ na mi le ale si wòhiã be\nmiadzɔ nu na nɔvi siwo le Yerusalem la ŋu o. 2 Elabena menya ale si wònye miaƒe\ndidi vevie be yewoawɔ lɔlɔ̃nununana sia, eye metsɔ esia ƒo adegbe na Makedonia\nhamewo be miele klalo kple miaƒe nunanawo abe ƒe ɖekae nye esia ene. Le nyateƒe\nme la, esia de dzo tɔxɛ aɖe woawo hã me be wodzea nudzɔdzɔ gɔme. 3 Ke mele nɔvi\nsiawo dɔm kple miaƒe nudzɔdzɔawo vavã, elabena míetsɔ mi ƒo adegbe na amewo\nŋutɔ eye nyemedi be míaƒe adegbe sia natrɔ zu alakpa o. 4 Eye anye ŋukpe nam ŋutɔ\neye wòanye ŋukpe na miawo hã ne nɔvi siwo tso Makedonia va kplim ko wòava dzɔ\nbe miele klalo abe ale si megblɔ na wo ene o.\nNunana tso dzi vavã me\n5 Esia tae mele nɔvi siawo dɔm ɖo ɖe mia gbɔ be woakpɔ egbɔ be nu siwo ŋugbe\nmiedo la nasɔ gbe hafi nye ŋutɔ mava. Ale be wòanye nu si miena faa tso dzime eye\nmenye tso dzizizi me o. 6 Ke medi be esia nanɔ nyanya me na mi be, ame si ana nu\nsue aɖe la, nu si wòakpɔ ɖe eteƒe anɔ sue. Agbledela si ƒã nuku sue aɖe ko la, xaa\nnuku sue aɖe ko le nuxaɣi, gake nenye be wòƒã nuku wòsɔ gbɔ la axa nuku fũu le\nnuxaɣi. 7 Ale si sinu ame aɖe di be yeana ko la nenae; migazi ame aɖeke dzi be\nnena wu ale si wòate ŋui o. Elabena Mawu kpɔa dzidzɔ geɖe le ame siwo naa nu\nkple dzi faa la ŋu. 8 Seɖoƒe aɖeke meli na Mawu ƒe nunana si wònaa mi gbe sia gbe\no. Eya ŋutɔ naa nu siwo hiãa mi la mi, eye wònanɛ le agbɔsɔsɔ blibo me be, ne\nmiewɔ wo ŋutidɔ ʋuu hã la, agatsi anyi zã be miana ame bubuwo hã. 9 Ele Ŋɔŋlɔ\nKɔkɔe la me bena, “Ema eƒe nuwo na ame dahewo yi keke didiƒewo ke, eya ta eƒe\ndzɔdzɔenyenye anɔ anyi tegbetegbe.”\n10 Ke Mawu ame si naa nuku agbledela wòƒãna eye emegbe la wòyrana ɖe\nedzi be wòakpɔ nuɖuɖu gbe sia gbe la, ana nuku geɖewo mi be miaƒã eye wòana\nwoatsi aʋã nyuie ale gbegbe be miakpɔ nuku geɖe le nuxaɣi be miatsɔ ɖewo ana ame\n11 Mawu ŋutɔ ana be miazu kesinɔtɔwo ale be miate ŋu ana nu ame dahewo\nɣesiaɣi, ale be ne míetsɔ wo yii na wo la, woada akpe geɖe na Mawu le ale si\nmiekpe ɖe wo ŋu ta. 12 Ale miakpɔe be nu evee do go tso miaƒe lɔlɔ̃nunana si nam\nmiele la me; woawoe nye be ame siwo hiãm nu le la kpɔ nu siwo le wo hiãm la eye\nwoatsɔ akpedada blibo na Fofo la. 13 Nɔvi siwo katã ŋu miele kpekpem ɖo la makpɔ\ndzidzɔ le miaƒe nunana nyuiwo ɖeɖe ko ŋuti o, ke boŋ woakafu Mawu hã le ale si\nwòto Kristo dzi wɔ mi miezu ame yeyewo eye Kristo ɖeɖe ko le miaƒe dzime la ta.\nEye miaƒe nunana hã nye kpeɖodzi be Kristo le mia me vavã. 14 Nɔvi siawo ado gbe\nɖa ɖe mia ta vevie ada akpe gã aɖe na Fofo la le amenuvedɔ gã siwo wòwɔ na wo to\nmia dzi la ta.\n15 Akpedada kple kafukafu woatsɔ ana Mawu le Via si nye nunana vavãtɔ la\nPaulo ʋli eƒe apostolonyenye ta\n10 Azɔ la, nye Paulo ŋutɔ mele nu xlɔ̃m mi kple dzigbɔɖi abe ale si Kristo ŋutɔ\nawɔ ene. Ke mia dometɔ aɖewo le gbɔgblɔm be, “Ne mele adzɔge la meŋlɔa agbalẽ\nsesẽwo na mi, gake ne meva mia gbɔ ko la menɔa anyi abe vɔvɔ̃nɔtɔ ene.”\n2 Mele kuku ɖem na mi bena migana be makplɔ mi kple asi sesẽ ne meva\nmia gbɔ o. Menya be ŋusẽ le asinye mazã ɖe ame siwo buna le mia dome be\namegbetɔ ƒe nunya kple ŋusẽ ko metsɔ le dɔ wɔmii la ŋu hafi gake nyemedi be mawɔ\nalea o. 3 Enye nyateƒe bena amegbetɔe menye, eye ŋusẽ aɖeke mele ŋunye o. Gake\nmenye amegbetɔwo ƒe mɔwo kple ŋusẽ metsɔna wɔa aʋawo o. 4 Menye\namegbetɔwo ƒe ŋusẽ míezãna o, ke boŋ Mawu ƒe ŋusẽ si tri akɔ wu nu sia nu lae\nmíetsɔna ɖua Abosam ƒe ŋusẽwo katã dzi. 5 Míetsɔa Mawu ƒe ŋusẽ sia ɖua nya vlo\nsiwo katã amegbetɔwo gblɔna ɖe Mawu ŋuti la dzi eye eyae míetsɔna gbãa gli si\nwòtu ƒo xlã aamewo be woagadze si Mawu o. Eye to ŋusẽ sia me la, míeléa ame si\ndze aglã ɖe Mawu ŋuti la kluvii be wòatrɔ gbɔ va Mawu gbɔ eye míetrɔa eƒe susuwo\nbe wòaɖo to Kristo. 6 Ŋusẽ ma kee míetsɔ he miawo hã va Kristo gbɔe, eye eya kee\nmíatsɔ ahe to na mi, ame siwo me aglãdzegbɔgbɔ gale le hamea me la vevie.\n7 Nu si le fu ɖem na mi lae nye be, mietsɔ ameŋkumekpɔkpɔ ɖo dɔe, eye\nmiele nye hã kpɔm be ŋusẽ aɖeke mele ŋunye o. Ke medi be miase egɔme bena ne\name aɖe ate ŋu agblɔ be Krsito ƒe ŋusẽ le ye si tututu la, nye Pauloe ate ŋu agblɔ\nesia. 8 ɖewohῖ la awɔ na mi abe ɖe mele adegbe ƒom akpa le Kristo ƒe ŋusẽ si\nwònam la ta ene. Gake nye la menye ŋukpe nam bena maƒo adegbe le Kristo ƒe ŋusẽ\nsi wonam la ta o, elabena ɖe wòna ŋusẽ siam be matsɔ tu mii ɖe edzi, menye be\nmatsɔ agblẽ nu le mia ŋu o. 9 Nyemedi be miabui bena ɖe ko mele vɔvɔ̃ dom na mi\nkple nye agbalẽwo o.\n10 Mia dometɔ aɖewo gblɔ be, “Miɖe asi le Paulo ya ŋu, elabena ne ele\nadzɔge la eya wòŋlɔa agbalẽ nɔa ŋɔdzi kple vɔvɔ̃ dom na ame. Gake ne eya\nŋutɔ va la megatea ŋu gblɔa nya mawo dometɔ aɖeke o, ke boŋ eƒoa nu abe ɖevi ene.\n11 Menya mawunya aɖeke hã gbɔgblɔ o.” Ke medi be ame siwo le nya mawo gblɔm\nla, nadzra ɖo ɖi, elabena ne míeva la, ŋusẽ si míetsɔ ŋlɔ agbalẽawo la, míele eɖe ge\n12 Míedi be míawɔ abe ale si mia dometɔ aɖewo wɔna nɔa wo ɖokuiwo\nkafum, eye wonɔa nya ʋlim le wo ɖokuiwo dome be ame kae nye gãtɔ hã o. Nu\nsiawo katã nye movidzɔdzɔ be miadi be yewoakpɔ be ame kae nye gãtɔ wu le yewo\ndome hã? 13 Ke míawo la, míaƒo adegbe le nu si le míasi la ko ŋu; nu si Aƒetɔ la de\nmía si be míawɔ siwo dometɔ ɖekae nye be miatsɔ nyanyui la ava mia gbɔe la koe\nnye míaƒe taɖodzinu. 14 Míedze agɔ ne míegblɔ bena ŋusẽ le mía si ɖe mia dzi o,\nelabena míawoe nye ame gbãtɔ siwo tsɔ Kristo ƒe nyanyui la vɛ na mi. 15 Eye\nmenye ɖe míele didim be míaƒo adegbe le ame bubu ƒe dɔ si wòwɔ le mia dome la ta\no, ke míaƒe didi vevie nye miaƒe xɔse natsi ɖe edzi be míate ŋu awɔ dɔ gãwo le mia\ndome le ɖoɖo si wona mí la nu.\n16 Le esia megbe la, míate ŋu akpɔ mɔ atsɔ Kristo ƒe nyanyui la ayii na dukɔ\nsiwo le adzɔge le mia gbɔ afi si ame aɖeke mede haɖe o be woawo hã nadze si\nKristo. Ale be ame aɖeke nagagblɔ be yee nye ame gbãtɔ si tsɔ nyanyui la yi du ma\nme hafi míeva o. 17 Mawunya gblɔe be, “Ame sia ame si di be yeaƒo adegbe la\nnaƒoe le nu si Aƒetɔ Yesu Kristo wɔ la ko ŋu eye menye le amea ŋutɔ ŋu o.” 18\nElabena ame si ƒoa adegbe le eya ŋutɔ ƒe dɔdɔwo ŋuti la, medzea Aƒetɔ la ŋu o, ke\name si ƒe dɔwɔwɔ ŋu Aƒetɔ la kpɔ ŋudzedze nyui le lae nye dɔwɔla nyuitɔ.\nPaulo kple aʋatsopostolowo\n11 Mexɔ se be miagbɔ dzi ɖi ase nye movinya siwo gblɔm mele na mi. Miɖo to\nne magblɔ nye dzimenyawo na mi. 2 Metsi dzi vevie ɖe mia ŋu be mianye Kristo\nɖeka ko tɔ, eye mialɔ̃ Kristo ɖeka hɔ̃ ko tso dzi vavã me abe ale si ɖetugbi tsɔa eƒe\nlɔlɔ̃ naa ŋutsu si wotsɔe na be wòaɖe la ene. 3 Gake mele vɔvɔ̃m ɖe mia nu bena\nɖewohῖ la, ame aɖe ava ble mi eye wòatrɔ miaƒe susu ɖa tso Kristo gbɔ, abe ale si da\ndzeaye ma ble Eva le Eden bɔ mee ene. 4 Nu si ta mele esiawo gblɔm lae nye be\nedze nam be mia beble le bɔbɔe eye ne ame aɖe va mia gbɔ va ɖe gbeƒã Yesu bubu\nsi to vovo tso esi ŋuti míefia nu mi le la gbɔ alo wòfia nu bubu sãa mi, alo ƒo nu tso\ngbɔgbɔ bubu aɖe si mesɔ kple Gbɔgbɔ Kɔkɔe si miexɔ o ŋuti la, miexɔa ame ma dzi\nsena bɔbɔe. 5 Ke nye Paulo mexɔe se be, ame siwo nɔa wo ɖokuiwo yɔm be Mawu\nƒe ame dɔdɔwo yewonye la, menyo wum le mɔ aɖeke nu o. 6 Ne nyemeɖea ami ɖe\nnye nuƒo abe ale si woawo wɔnɛ ene o hã la, menya nu si tututu gblɔm mele, elabena\nAƒetɔ la ƒe ŋusẽ me meƒoa nu le abe ale si miawo ŋutɔ mienya ene.\n7 Azɔ esi meva mia gbɔ eye meɖe gbeƒã Mawu ƒe nyanyui la na mi le\nɖokuibɔbɔɖeanyi blibo me eye nyemexɔ naneke le mia si o la, eyae nye nu vɔ̃ si\nmewɔ ɖe mia ŋu eya ta miebum ɖe naneke me oa? 8 Le ɣeyiɣi si mele gbeƒã ɖem le\nmia gbɔ la, hame bubuwoe nɔ dzinye kpɔm. Ale be wòva zu be mexɔ nu siwo hame\nbubuwo nam la hetsɔ wɔ dɔe le mia gbɔ. 9 Esi menɔ mia gbɔ eye nanewo va hiãm la\nnyemebia mi o, ke boŋ kristotɔ siwo tso Makedonia va gbɔnye lae tsɔ nu sia nu vɛ\nnam. Meɖoe be nyemanye agba na mi o, eya tae nyemebia pesewa ɖeka hã va se ɖe\nfifia o, eye nyemabia mi hã gbeɖegbeɖe o. 10 Abe ale si Kristo ƒe nyateƒe la le\nmenye ene la, ame aɖeke mate ŋu atrɔ nye susu sia o eye mana nɔvi siwo katã le\nAkaya nutowo me la hã nanya nu le esia ŋuti. 11 Ame aɖe agblɔ be ɖe nyemelɔ̃ mi\nkristotɔwo o eya ta megblɔ esia ɖo gake mele eme nenema o elabena Mawu ŋutɔ gɔ̃\nhã nya be melɔ̃ mi vevie. 12 Ke mawɔ nu si meɖo la dzi be matsɔ ɖe ke le miaƒe\napostolo siwo le adegbe ƒom bena yewo hã Mawu ƒe dɔ ko wɔm yewole abe míawo\nke ene la te.\n13 Nenɔ nyanya me na mi bena menye Mawue dɔ alakpa aʋatsopostolo mawo\no. Alakpatɔwo wonye, eye wodze agbagba ble mi be Kristo ƒe apostolowo yewonye.\n14 Esia mewɔ nuku nam o, elabena Satana ŋutɔ hã tea ŋu trɔa eɖokui ɣeaɖewoɣi abe\nMawu ƒe dɔla ene. 15 Eya ta menye nu wɔnuku aɖeke wònye kura be Satana ƒe\ndɔlawo trɔ wo ɖokuiwo abe Kristo ƒe dɔlawo ene o. Gake le nuwuwu la woahe to na\nwo ɖe woƒe nuwɔnawo ta.\nPaulo ƒo adegbe le eƒe fukpekpewo ŋuti\n16 Megale kuku ɖem na mi be migabu be ɖe nyemenya ale si maƒo nui abe ame\nmawo ene o eye nenye be nyemenya ale si maƒo nui abe woawo ene o hã la, miɖe\nmɔ nam be maƒo nu abe abunɛtɔ ene eye nye hã maƒo adegbe vie abe woawo ene. 17\nAdegbe sia ƒoƒo menye nu si Aƒetɔ la di tso asinye be mawɔ o gake mele eƒo ge abe\nale si ame tagbɔmanɔsitɔ ƒoa nui ene. 18 Abe ale si ame geɖewo ƒoa adegbe be\nyewonye ame tɔxɛwo le xexeame ene la, nenema ke nye hã mele wɔwɔ ge fῖfῖ laa.\n19 Miebe nunyalawoe yewonyea, gake mieɖoa to lãnyawo dzidzɔtɔe. 20 Mielɔ̃ wotsɔ\nmi wɔ kluviwoe woɖoa nu siwo menyo o la na mi miewɔna, wona miekpɔ wo dzi,\nwowɔa wo ɖokuiwo glodzoo eye wokaa mo na mi ɖe madzɔmadzɔ dzi geka\nmiekea nu o. 21 Enye ŋukpe nam be magblɔ be dzideƒo kple ŋusẽ mele asinye be\nmaƒo nu nenema o, ke nu sia nu si ŋu woaƒo adegbe le la nye hã mate ŋu aƒo adegbe\nle nenema nu ma ŋu. Eye enye dada nam be megale nu ƒom abe lã ene.\n22 Woƒoa adegbe be Hebritɔwo yewonye, nye hã Hebritɔ menye. Wobe\nIsraelviwo yewonye, nye hã Israelvi menye, eye wobe Abraham ƒe dzidzimeviwoe\nyewonye, nye hã Abraham ƒe dzidzimevie menye.\n23 Megala nu ƒom dadatɔe abe ame si ƒe tagbɔ da enea? Wobe Kristo ƒe\nsubɔlawo yewonyea? Gake mesubɔa Kristo wu wo katã. Eye mewɔ dɔ wu wo\nelabena le Kristo ta wodem gaxɔ me zi geɖe, woƒom kutɔkutɔe eye ɣeaɖewoɣi gɔ̃ hã\nla, medea tsiẽƒe gagbɔna. 24 Yudatɔwo ƒom zi atɔ̃ sɔŋ, eye le ƒoƒo ɖe sia ɖe me la,\nwoƒom zi blaetɔ̃-vɔ-aseike. 25 Romatɔwo hã ƒom zi etɔ̃ kple gakawo, eye woƒu kpem\nzi ɖeka. Menɔ tɔdziʋu me wògbã zi etɔ̃ sɔŋ; ɣeaɖeɣi gɔ̃ hã mege dze atsiaƒu me eye\nmenɔ atsiaƒu gbanaa la me zã ɖeka kple ŋkeke ɖeka. 26 Mezɔ mɔ didi teɖeɖiameŋu\ngeɖewo eye nye agbe ɖo xaxame le tɔɖɔɖɔ, fiafitɔwo, Yudatɔwo kple Trɔ̃subɔlawo\nta. Le nyateƒe me la, meto dzɔgbevɔ̃ewo me le afi sia afi si mede la, le du gãwo me,\ngbedzi kple ƒudzi siaa. Nenema ke ame aɖewo siwo be yewonye nɔviwo le Kristo\nme evɔ mele eme nenema o hã do ŋɔdzi na nye agbe. 27 Le dɔwɔwɔ fũu ta la ɖeɖi\ntea ŋunye eye metsi zãdomadɔlɔ̃e zi geɖe. Dɔ kple tsikɔ wuam zi geɖe. Dɔƒe hã\nmenɔa asinye o, eye le zã me la vuvɔ wɔam elabena avɔ titri menɔa asinye o.\n28 Hekpe ɖe nu siawo ŋuti la, metsina dzodzodzoe enuenu tso hamewo ƒe\ntsitsi ɖe edzi ŋuti. 29 Ne ame aɖe le hame aɖe me si gbɔdzɔ la etena ɖe dzinye eye\nnye hã megbɔdzɔna enumake, eye ne hamevi aɖe wɔ nu vɔ̃ eye wòdze anyi la, enana\nbe nuxaxa yɔa nye dzi me.\n30 Azɔ ne medi be maƒo adegbe la, ɖe ko maƒoe le nu siwo nana be ŋusẽ\nmele ŋunye o la ŋu. 31 Mawu, ame si nye Aƒetɔ Yesu Kristo Fofo, eye wòdze\nkafukafu tso mavɔ me yi mavɔ me la hã nya bena nyateƒe gblɔm mele. 32 Esi menɔ\nDamasko la, fia Areta ɖo asrafowo dua ƒe agbowo nu be woalém. 33 Gake nɔvi siwo\nle afi ma la de ka kusi ŋu eye wotsɔm da ɖe kusia me hetsɔ to do si le glia me la me\neye mesi dzo le egbɔ. ɖe esia mefia be ame geɖewo lɔ̃a nye nya oa?\nPaulo ƒe ŋutega kple ŋui si le eƒe ŋutilã me\n12 Adegbe siwo katã ƒom mele la mehiã o, movinyawo sɔŋ ko wonye gake mele\nedzi yi ge. Mina magblɔ ŋutega siwo mekpɔ kple nu siwo katã Aƒetɔ la ɖe fiam la na\n2 Anɔ abe ƒe wuiene enye esia ene la, wokɔm yi dziƒo be makpɔ afi ma ɖa. 3\nMigabiam be ŋutilã mee menɔ alo gbɔgbɔ mee menɔ hafi yi afi ma hã o, elabena\nnyemenya o. Mawu ɖeka koe nya. Gake menya be mede Paradiso la me vavã. 4 Le\nafi ma la mese nya siwo wɔ nuku ale gbegbe be wogbɔ amegbetɔwo ƒe susu kple\ngɔmesese ŋu yi, eye womeɖe mɔ nam be magblɔ wo na ame aɖeke o. 5 Nu si teƒe\nmekpɔ la nye nu xɔasi aɖe, si ŋu mate ŋu aƒo adegbe le gake nyemedi be mawɔ\nnenema o. Ke boŋ la maƒo adegbe le ale si megbɔdzɔe gake Mawu wɔ ŋutinyedɔ\nhena eya ŋutɔ ƒe ŋutikɔkɔe la ŋuti. 6 Nu geɖewo ŋutɔ li siwo ŋu maƒo adegbe le, eye\nne mewɔ esia la mawɔm movitɔ o gake nyemedi be amewo nabum amegãe wu ame\nsi ŋutɔ menye o, ke boŋ be woakpɔ nu si wòdze be woakpɔ le nye agbenɔnɔ kple\ngbeƒã si ɖem mele la me. 7 Mawu ƒe gãnyenye kple nukunu siwo teƒe mekpɔ la\nmenye nu bɔbɔe o, eye be nyemagado ɖokuinye ɖe dzi o la tae Mawu na be dɔléle\naɖe ge ɖe nye ŋutilã me si zu ŋu nɔa fu ɖem nam. Esia nye Satana ƒe dɔla ƒe nuwɔna.\nMawu ɖe mɔ na dɔléle sia be wòanɔ fu ɖem nam be nyemagaƒo adegbe o. 8 Medo\ngbe ɖa na Aƒetɔ la zi etɔ̃ sɔŋ kple kukuɖeɖe be wòaɖe dɔlélé sia ɖa le menye.\n9 Ke ɣesiaɣi la Aƒetɔ la gblɔna nam be, “Ao, meli kpli wò. Nye amenuveve\nsɔ gbɔ na wò. Elabena meɖea nye ŋusẽ fiana to ame siwo gbɔdzɔ le ŋutilã me la\ndzi.” Eya ta enye dzidzɔ nam be maƒo adegbe le nye gbɔdzɔgbɔdzɔ ŋuti boŋ, ale be\nKristo ƒe ŋusẽ blibo la katã nadze le menye tsɔ wu be maɖe nye ŋutɔ nye ŋusẽ kple\nŋutetewo afia. 10 Esi menya be Kristo ŋutɔ ƒe lɔlɔ̃nu wònye be nu sia nadzɔ ɖe\ndzinye ta la, mekpɔa dzidzɔ be “ŋu” sia le nye ŋutilã me. Mekpɔa dzidzɔ hã be\namewo dzuam, tia nye agbe yome eye meɖoa xaxa kple hiã geɖe me. Elabena\nmekpɔa ŋusẽ to gbɔdzɔgbɔdzɔ me eye zi ale si megbɔdzɔ la zi nenema ke meɖoa ŋu\nPaulo tsɔ ɖe le me na Korinto hamea\n11 Miaƒe nuwɔnae na be meƒo nu, do ɖokuinye ɖe dzi abe lãtɔ ene. Evɔ la miawoe\nwòle be miakafum ke menye nye ŋutɔe wòle be makafu ɖokuinye hafi o eye togbɔ\nbe nyemele naneke me o hã la, naneke mele miaƒe apostolo mawo si, si mele asinye\no. 12 Esi mele mia gbɔ la, nye dɔwɔwɔ ɖe sia ɖe ɖo kpe edzi be Aƒetɔ lae tiam abe\napostolo ene eye wòdɔm be mava gblɔ nyanyui la na mi, eye metsɔ dzigbɔɖi wɔ\ndzesiwo, nukunuwo kple ŋusẽdɔ geɖewo hã le mia dome. 13 Nu si ko nyemewɔ le\nmia gbɔ o, evɔ mewɔe le hame bubuwo me lae nye be nyemetsɔ nye nuɖuɖu, nye\nnuhiahiãwo kple xɔ si me manɔ la ɖo mia ŋkume o. Mitsɔe kem be nyemetsɔ agba\nsiawo da ɖe mia dzi o. 14 Azɔ la, zi etɔ̃liae nye esia megbɔna mia gbɔ eye le nye\nvava me hã la, nyematsɔ dzinyekpɔkpɔ ƒe agba aɖo mia dzi o, elabena nyemele\nmiaƒe ga dim o, ke boŋ miawo ŋutɔ dim mele. Vinyewoe mienye, eye menye viwoe\nwòle be woadi nuɖuɖu na wo dzilawo o. Vi fofoe wòle be wòakpɔ via dzi. 15 Enye\ndzidzɔ nam be matsɔ ɖokuinye kple nu siwo le asinye la na mi, be miatsi ɖe dzi le\ngbɔgbɔ me. Gake zi ale si mele mia lɔ̃m ɖe edzi la, zi nenema ke miaƒe lɔlɔ̃ nam hã\ndzi le ɖeɖem kpɔtɔ.\n16 Ame aɖewo le mia dome le gbɔgblɔm be “Enye nyateƒe be ne eɖi tsa va\nkpɔ mí la, míegblẽa ga aɖeke ɖe eŋuti o. Gake Paulo sia ayetɔe wònye le mía blem.\nLe nyateƒe me la, anya to mɔ aɖe dzi kokoko wɔ ga le mía ŋuti.” 17 Enye\nnyateƒea? ɖe ame siwo medɔ ɖo ɖe mi la ƒe ɖe va xɔ nane le mia sia? 18 Alo ɖe Tito\nkple nɔvi si medɔ ɖo ɖe mia gbɔ la va ba mia? Gbeɖe, elabena menya nyuie bena mí\nkatã la Gbɔgbɔ Kɔkɔe ma ɖeka koe le mía me, eye nu ɖeka tɔgbi mí katã míewɔna.\n19 ɖewohῖ la, mianɔ bubum be ɖe mele esiawo katã gblɔm be maʋli mía\nɖokuiwo ta le mia gbɔ ale be miagalɔ̃m. Esia mele eme nenema o. Nɔvi lɔlɔ̃wo mele\nnya sia gblɔm na mi le Mawu ƒe ŋkɔ me be matu mi ɖo le gbɔgbɔ me ke menye be\nmatu ɖokuinye ɖo o. 20 Nu si vɔ̃m mele lae nye be ne meva mia gbɔ la, miaƒe\nagbenɔnɔ ava tɔ ŋku nam, eye esia ana be nye nuwɔna manɔ abe ale si miadi be\nwòanɔ ene o. Mele vɔvɔ̃m be ne meva la, mava kpɔ dzrewɔwɔ, ŋuʋaʋã,\ndɔmedzoedodo, ameŋuzɔzɔ, sakplisasa, ɖokuidodoɖedzi, kple mama le mia dome. 21\nMele vɔvɔ̃m hã be nenye be meva la, Mawu abɔbɔm ɖe anyi le miaƒe ŋkume ale be\nmanɔ dzi gbagbã kple nuxaxa me. Elabena mia dometɔ geɖe siwo wɔ nu vɔ̃ la trɔ zu\nnu vɔ̃ wɔlawo gbidii elabena wometsɔ ɖeke le eme be yewoatrɔ dzime o. Ke\nboŋ wogale nu vɔ̃ɖiwo kple ŋunyɔnuwo wɔm eye wole ahasi wɔm, le hadzenu wɔm,\nle amesrɔ̃ xɔm.\n13 Esia anye zi etɔ̃lia mava mia gbɔ. Azɔ abe ale si woŋlɔ̃e ɖe mawunya mee\nene la, “Woaxɔ nya si ame aɖe tsɔ ɖe nɔvia ŋu la to ɖasefo eve alo etɔ̃ ƒe kpeɖodzi\nme.” 2 Mexlɔ̃ nu mi xoxo esi meva mia gbɔ zi evelia va yi. Azɔ la megale egblɔm,\nesi nyemele mia gbɔ o. Ke ne metrɔ va la, nyematsɔe ake ame siwo wɔ nu vɔ̃ do ŋgɔ\nalo ame bubu siwo wɔe kplɔ ɖo o, 3 elabena miele nane dim be wòaɖo kpe edzi na\nmi be Kristoe le nu ƒom to dzinye. Kristoa megbɔdzɔ le tohehe na mi me o, ke esẽ\nŋu le mia dome. 4 Be woaka ɖe edzi na mi la, woklãe ɖe ati ŋu le gbɔdzɔgbɔdzɔ me,\nke hã la, ele agbe to Mawu ƒe ŋusẽ me. Nenema ke, míegbɔdzɔ le eya amea me,\ngake to Mawu ƒe ŋusẽ me míele agbe be míasubɔ mi. 5 Mido mia ɖokuiwo kpɔ be\nmiele xɔse me vavã mahã? Nenema le midzro mia ɖokuiwo me. ɖe miekpɔ dzesi be\nKristo le mia me oa? Negbe ɖee mieto xɔse ƒe dodokpɔ la me o. 6 Mexɔe se be mi\nkatã mialɔ̃ ɖe edzi kplim be mieto dodokpɔ la me. 7 Míaƒe gbedodoɖae nye be,\nmianɔ agbe dzadzɛ. Menye be miatso afia be míefia nu nyui mi alo miede ŋgɔ o.\nGbeɖe, nenye be woɖe vodada na mí hã la ele be miawo ya miawɔ nu nyui. 8 Míaƒe\ndɔdeasi enye be míado ŋusẽ mi be miawɔ nu dzɔdzɔetɔ le ɣeawokatãɣi, ke menye nu\nvɔ̃ o. 9 Enye dzidzɔ na mí ne wobu mí ame gblɔewo eye woɖe alɔme le mía ŋu ke\nmiawo miesẽ le xɔse me. Míaƒe gbedodoɖa kple didi vevi enye be miatsi ɖe edzi le\n10 Mele nu sia ŋlɔm na mi kple mɔkpɔkpɔ be ne meva ɖo la, magahiã be\nmahe nya ɖe mia ŋu alo ahe to na ame aɖeke o. Elabena nye didie nye be mawɔ ŋusẽ\nsi Aƒetɔ la nam la ŋutidɔ atsɔ atu mi ɖo le xɔse me. Ke menye be matsɔe aɖiɖi mi ɖe\n11 Mawu nye agbalẽa nu kple nya mamletɔ siawo bena, Minɔ dzidzɔkpɔkpɔ dzi ɖaa.\nMitsi ɖe edzi le Kristo me. Miɖo to nya siwo katã megblɔ na mi. Minɔ anyi le\nɖekawɔwɔ kple ŋutifafa me. Eye ŋutifafa kple lɔlɔ̃ ƒe Mawu la nanɔ anyi kpli mi. 12\nMitsɔ nugbugbɔ kɔkɔe do gbe na mia nɔewo. 13 Nɔvi kristotɔ siwo katã le gbɔnye\nafii la do gbe na mi nyuie. 14 Aƒetɔ Yesu Kristo ƒe amenuveve kple Mawu ƒe lɔlɔ̃\nkpakple Gbɔgbɔ Kɔkɔe ƒe habɔbɔ nanɔ anyi kple mi katã.\n1 Corinthiens →


Nu Kae Ame Siwo Mekpɔa Nu O La Kpɔna?\nHELP FOR THE FAMILY Ale Si Nàkafu Viwò\nTHE BIBLE'S VIEWPOINT Xexea Ƒe Nuwuwu\nGBE BUBU Afrikaans Albanian Amharic Arabic Armenian Bulgarian Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Danish Dutch Estonian Eŋlisi Eʋegbe Fijian Finnish Franse Georgian German Greek Hebrew Hiligaynon Hungarian Icelandic Iloko Indonesian Italian Japanese Kikaonde Kinyarwanda Kirghiz Kirundi Korean Lingala Lithuanian Luvale Macedonian Malagasy Maltese Myanmar Norwegian Polish Portuguese Romanian Russian Samoan Sepedi Serbian Serbian (Roman) Sesotho (Lesotho) Setswana Silozi Sinhala Slovak Slovenian Spanish Swahili Swahili (Congo) Swedish Tagalog Thai Tigrinya Tok Pisin Tsonga Turkish Twi Ukrainian Vietnamese Waray-Waray Xhosa Zulu\n“Esime wodzim la, ŋkutike sesẽ aɖe si wokɔ ɖe ŋku dzi nam wɔe be nyemekpɔa nu nyuie o. Le nye ƒewuiwo me la, nye ŋku va tsi kura eye esia na blanuiléledɔ sesẽ aɖe hã va dze dzinye.”—Paqui si nye nyɔnu si le eƒe ƒe 50-awo me, eye srɔ̃a hã nye ŋkunɔ.\nŊkutsitsi alo numakpɔmakpɔ nyuie ate ŋu atso nu geɖe gbɔ, esiawo dometɔ aɖewoe nye dɔléle kple nuveviwɔame. Nu siawo ate ŋu agblẽ nu le ŋkua, ŋkukawo alo ahɔhɔ̃a ŋu. Zi geɖe la, ame siwo mekpɔa nu nyuie o alo tsi ŋku la mexɔnɛ sena o, woxaa nu eye vɔvɔ̃ léa wo. Gake wo dometɔ geɖe dzea agbagba nɔa te ɖe enu nyuie, eye esia nana wonɔa agbe si me dzidzeme le.\nMíaƒe ŋkuwo koŋ dzie míetona nyaa nu siwo le edzi yim ƒo xlã mí. Eya ta ne ame tsi ŋku la, sidzenu bubu siwo nye nusese, nuʋeʋẽse, asikakanuŋu kple nuɖɔɖɔkpɔ dzi koŋue wònɔa te ɖo nyaa nu siwo le edzi yim.\nMagazine aɖe (Scientific American) gblɔ be numekuku si wowɔ tso kadodo si le ŋkua kple ahɔhɔ̃a dome ŋu ɖee fia be ŋutete “le ahɔhɔ̃a ŋu be wòatrɔ ɖe nɔnɔmewo ŋu.” Numekukua yi edzi be: Kpeɖodzi gbogbo aɖewo li siwo ɖee fia be ne ahɔhɔ̃a mele nyatakaka xɔm tso sidzenu aɖe gbɔ o la, ŋutete le ahɔhɔ̃a ŋu be wòagbugbɔ atrɔ asi le nuwo ŋu be sidzenu bubuawo nawɔ dɔ ɖe esi mele dɔ wɔm o la nu. De ŋugble tso eƒe kpɔɖeŋu siwo gbɔna la ŋu kpɔ.\nNusese: Ne amewo se gbeɖiɖiwo kple afɔziwo la, wotea ŋu kpɔa nu si le dzɔdzɔm la le susu me. Fernando si nye ŋkunɔ la gblɔ be, “mesrɔ̃ ale si maɖo ŋku amewo dzi ahade dzesi wo to woƒe gbe alo woƒe afɔziwo dzi.” Juan si hã nye ŋkunɔ gblɔ be: “Amewo ƒe gbee ŋkunɔwo tsɔ dea dzesi wo.” Abe ale si wòle le mí katã gome ene la, ŋkunɔwo tea ŋu dea dzesi ale si amewo le sesem le wo ɖokuiwo me le woƒe nuƒoƒo me.\nŊkunɔwo ƒe to nɔa nu vovovo siwo yia edzi le nutoa me ŋu nyuie, si nana wòtea ŋu dea dzesi afi si amewo sɔ gbɔ le, ne xɔ aɖe me lolo alo le sue, kple ne mɔxenu le afi aɖe.\nNuʋeʋẽse: Nuʋeʋẽse ate ŋu akpe ɖe ŋkunɔwo ŋu woanya nu geɖe siwo le edzi yim ƒo xlã wo, gake menye ʋeʋẽ lililiwo ko o. Le kpɔɖeŋu me ne ŋkunɔ aɖe le mɔ aɖe dzi zɔm la, ʋeʋẽ siwo sem wòle la ate ŋu akpe ɖe eŋu wòakpɔ afi si nuwo abe kɔfidzraƒe, nuɖuɖudzraƒe, asime kple bubuawo ene le le mɔa dzi le susu me. Gbeɖiɖi nyanyɛ siwo sem wòle hã kpena ɖe eŋu wòkpɔa nu siwo le dzɔdzɔm la le susu me, abe ale si asikaka nuwo ŋu hã kpena ɖe wo ŋu wonyaa nu geɖe ene.\nAsikakanuŋu: Francisco gblɔ be, “nye asibidɛwoe nye nye ŋkuwo.” Ati si meléna ɖe asi kpena ɖe ŋunye menyana afi si “ŋku” sia ate ŋu akpɔ nu ase ɖo. Manasés si ƒe ŋkuwo tsi hafi wodzi, eye wòsrɔ̃ ale si wòatsɔ ati akpɔ nui tso ɖevime ke gblɔ be: “Nye susu kple sidzenu bubuawo kpakple ale si wotrɔ asi le mɔdodowo ƒe akpa si amewo tona ŋu la kpena ɖe ŋunye be menyana afi si tututu zɔm mele.”\nAme aɖe le Gbetakpɔxɔ si wota na ŋkunɔwo xlẽm\nAsikakanuŋu tea nu kpena ɖe ŋkunɔ geɖe ŋu wotea ŋu xlẽa agbalẽ siwo wota na wo. Egbea la, nu gbogbo aɖewo li siwo akpe ɖe ŋkunɔwo ŋu woate ŋu asrɔ̃ nu be woaɖi kɔ na woƒe gbɔgbɔmenuhiahiãwo. Tsɔ kpe ɖe ŋkunɔwo ƒe agbalẽwo ŋu la, nu siwo woxlẽ lé ɖe mɔ̃ dzi kple kɔmpiuta dzi ɖoɖo bubuwo hã li na ŋkunɔwo. Nu siawo kpena ɖe ŋkunɔwo ŋu woxlẽa Biblia kple Biblia-srɔ̃gbalẽ vovovowo. *\nAgbalẽ mawo siwo ɖe Biblia ƒe nufiafiawo me faa akɔ na Paqui kple srɔ̃a, ame siwo ƒe nya míegblɔ le gɔmedzedzea me la ale gbegbe eye wòna mɔkpɔkpɔ va su wo si le agbe me. Gbɔgbɔmeƒome gã aɖe si nye Yehowa Ðasefowo ƒe hame si le wo gbɔ la kpena ɖe wo ŋu. Paqui gblɔ be: “Fifia míetea ŋu wɔa nu geɖewo le mía ɖokui si ale si míate ŋui.\nNyateƒee wònye be ne ame ƒe ŋku tsi la nuwo manɔ bɔbɔe nɛ o. Gake kpeɖodziwo ɖee fia be ŋkunɔwo tea ŋu trɔna ɖe nɔnɔmeawo ŋu henɔa te ɖe enu si wɔnɛ be wometsia dzi fũu le agbe me o.\n^ mm. 10 Yehowa Ðasefowo ta ŋkunɔwo ƒe agbalẽwo ɖe gbegbɔgblɔ siwo wu 25 me.\nTogbɔ Be Menye Ŋkunɔ Hã La, Menɔa Agbe Si Naa Nye Dzi Dzea Eme\nMarco Antonio nye srɔ̃ŋutsu kple vifofo, eye eya kple ame aɖe woɖo dɔwɔƒe. Enye ame si ƒe ŋku tsi hafi wodzi. Nyɔ! talawo bia gbee wòƒo nu tso nu siwo nana wòkpɔa dzidzɔ kple kuxi siwo wòdoa goe la ŋu.\nÈɖo dɔwɔƒe. Aleke nèwɔa wò dɔwoe?\nLe nye dɔwɔƒea la, meƒoa nu kple asisiwo le telefon dzi, medoa go kpli wo, eye metsɔa ga yia gadzraɖoƒe loo alo ɖea ga le gadzraɖoƒe.\nNu kae nèwɔna tsɔ ɖea modzakae?\nHaƒoƒo doa dzidzɔ nam. Enana nye dzi dzea eme. Meƒoa saŋku togbɔ be mele bɔbɔe nam o hã, elabena esesẽ nam be matsɔ nye asiwo axlẽ ŋkunɔwo ƒe ha siwo wota ɖe agbalẽ me agatsɔ asi mawo ke aƒo saŋkua hã. Ne medi be maƒo ha yeye aɖe la, metsɔa ɖusi xlẽa haƒoƒoa le agbalẽa dzi, eye metsɔa nye miasi ƒoa saŋku la. Meyia ewɔwɔ dzi gake meɖɔlina asiawo. Ne mesrɔ̃ haa vɔ la, metsɔa asi eveawo ƒonɛ.\nÐe nèdoa go kuxi tɔxɛ aɖewoa?\nEsi menɔ tsitsim la, dzinyelawo kple nɔvinyewo lé be nam nyuie, eye womewɔa nu ɖe ŋunye abe ŋkunɔ ene o. Edzɔna ɣeaɖewoɣi be meklia nu dzea anyi, gake nye hã mewɔa nu geɖe siwo ame siwo si ŋku le la wɔna, eye esiawo va mam. Esi metsi la, nu ɖeka si te ɖe dzinye vevie nye be nyemate ŋu aku ʋu o.\nFifia menye srɔ̃ŋutsu kple vifofo, eye ƒome nyui aɖe le asinye si dzi mekpɔna eye woawo hã wokpena ɖe ŋunye. Vinyeŋutsu David lɔlɔ̃a nyi nye dɔlélea dome si na be eya hã tsi ŋku. Gake medzea agbagba be maɖo kpɔɖeŋu nyui nɛ. Medi be wòakpɔe be ne egbɔ dzi ɖi, eye wòku kutri vevie la, ate ŋu awɔ nu geɖe.\nFifia avu si fiaa mɔ ame le asiwò. Nu ka tae nètiae be avu sia nanɔ asiwò?\nNye avua ŋkɔe nye Dante, eye ekpena ɖe ŋunye metoa teƒe siwo le dedie hezɔna kabakaba hã. Ne mayi teƒe aɖe zi gbãtɔ la, srɔ̃nye Loli si menye ŋkunɔ o la hã yina kpli mí ale be Dante nate ŋu anya mɔa nyuie. Ne mato nyateƒe la, gbã la, esesẽ nam be maɖe mɔ avu nakplɔm hafi manɔ dedie. Gake meva ka ɖe Dante dzi ale gbegbe. Nu ka kee ɖale dzɔdzɔm o meɖea mɔ naneke hea eƒe susu o. Gake ne meɖe kaa ɖa le kɔ nɛ la, eya hã wɔa nu abe avu bubuwo ene.\nEsi nènye Yehowa Ðasefo ɖe, aleke nèwɔna srɔ̃a Biblia le ɖokuiwò si?\nEsi mɔ̃ɖaŋunu siwo ŋkunɔwo zãna mebɔ tsã o la, srɔ̃nye Loli xlẽa Biblia kple Biblia srɔ̃gbalẽwo nam. Srɔ̃nyea kpena ɖe ŋunye ale gbegbe. Esia wɔnɛ be metea ŋu wɔa dɔdeasiwo le hamea ƒe kpekpewo me. Gake fifia la, metea ŋu xlẽa nu le ɖokuinye si elabena Biblia kple Biblia-srɔ̃gbalẽ siwo wota na ŋkunɔwo la le asinye. Metea ŋu yia Yehowa Ðasefowo ƒe nyatakakadzraɖoƒe si nye jw.org ɖawɔa nu siwo woxlẽ lé ɖe mɔ̃ dzi ƒe kɔpiwo. Nane le kɔmpiutaa ŋu na ŋkunɔwo si kpena ɖe ŋunye metea ŋu xlẽa nu siwo dzena le kɔmpiutaa dzi. Gavi suesuesue siwo nye ŋkunɔwo ƒe nuxexlẽdzesiwo dzena le nu sia si le kɔmpiuta ŋu la dzi. Enye nane si wɔ nuku ŋutɔ!\nMɔnukpɔkpɔ nyui aɖe si su asinye ye nye ale si mekpea asi ɖe eŋu ne wole agbalẽwo wɔm na ŋkunɔwo le Yehowa Ðasefowo ƒe alɔdzedɔwɔƒe si le Madrid, Spain. Esi wodi be agbalẽ siwo wɔm wole na ŋkunɔwo naɖe vi geɖe na wo ta la, ame siwo le ewɔm la biaa aɖaŋuɖoɖo tsoa ŋkunɔwo gbɔ. Eya ta mate ŋu agblɔ tso dzi me be nye gbɔgbɔmenɔviwo lɔ̃m hedea asixɔxɔ ŋunye.\nÐe hadede kple ame bubuwo doa dzidzɔ na wòa?\nƐ̃, vevietɔ nye ƒometɔ kplikplikpliwo kple hati Ðasefowo, ame siwo nye kpli wo míeyina ɖaɖea gbeƒã na amewo tso aƒe me yi aƒe me. Nye gbɔgbɔmenɔviwo wɔa nu ɖe ŋunye nyuie abe ale si wowɔa nu ɖe ame bubuwo ŋu ene. Le nyateƒe me la, ɣeaɖewoɣi la, woŋlɔna be be ŋkunɔe menye!\nTsɔ kpe ɖe eŋu la, gbeƒãɖeɖedɔa wɔwɔ naa megblɔa mɔkpɔkpɔ xɔasi si le Biblia me ŋu nya na amewo. Le kpɔɖeŋu me, Yesaya 35:5 gblɔ be ne Mawu Fiaɖuƒea va le anyigba dzi ɖum la, “ŋkuagbãtɔwo ƒe ŋku aʋu.” Esime Yesu nɔ anyigba dzi la, eʋu ŋku na ŋkunɔwo tsɔ ɖe nu si wòava wɔ le etsɔme fia. (Mateo 15:30, 31) Ŋkutsitsi kple dɔléle bubu ɖe sia ɖe nu ayi kpuie. Ne anyigba va zu Paradiso la, ame aɖeke magblɔ be ‘Mele dɔ lém alo menye nuwɔametɔ o.’—Yesaya 33:24; Luka 23:43.\nNovember 2015 | Ðe Subɔsubɔhawo Le Gbagbãma?\nNYƆ! November 2015 | Ðe Subɔsubɔhawo Le Gbagbãma?\nKpekpeɖeŋunana Ŋkunɔ Siwo Le Afrika


Akɔfafa Na Ame Siwo Ŋu Wowɔ Gbɔdɔnuwo Ðo Le Ðevime | Gbetakpɔxɔ Nusɔsrɔ̃\nGBE BUBU Acholi Adza Afrikaans Akha Albanian Altai Alur Amerika Tokunɔgbe Amharic Amis Angola Tokunɔgbe Arabic Argentina Tokunɔgbe Armenian Aukan Australia Tokunɔgbe Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Bolivia Tokunɔgbe Boulou Brazil Tokunɔgbe Britain Tokunɔgbe Bulgarian Cakchiquel Cambodian Catalan Cebuano Changana (Mozambique) Chavacano Chichewa Chile Tokunɔgbe Chin (Hakha) China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Colombia Tokunɔgbe Croatia Tokunɔgbe Croatian Cuba Tokunɔgbe Czech Czech Republic Tokunɔgbe Damara Dangme Danish Digor Douala Drehu Dutch Edo Efik Esan Estonian Eŋlisi Eʋegbe Fijian Finland Tokunɔgbe Finnish Fon France Tokunɔgbe Franse Ga Garifuna Georgian German Germany Tokunɔgbe Gitonga Greece Tokunɔgbe Greek Greenlandic Guadeloupean Creole Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hmong (Ɣi) Hungarian Hungary Tokunɔgbe Iban Ibanag Ibinda Icelandic Igbo Iloko Indonesia Tokunɔgbe Indonesian Isoko Italian Italy Tokunɔgbe Japan Tokunɔgbe Japanese Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kongo Korea Tokunɔgbe Korean Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lenje Lhukonzo Lingala Lithuanian Lomwe Low German Luganda Lunda Luo Luvale Macedonian Macua Makhuwa-Meetto Malagasy Malawi Tokunɔgbe Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexico Tokunɔgbe Mingrelian Mixe Mixtec (Guerrero) Mizo Mongolian Moore Motu Mozambique Tokunɔgbe Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Niuean Norwegian Nyaneka Nyungwe Nzema Okpe Oromo Ossetian Otetela Palauan Pangasinan Papiamento (Curaçao) Paraguay Tokunɔgbe Persian Peru Tokunɔgbe Philippines Tokunɔgbe Pidgin (West Africa) Poland Tokunɔgbe Polish Ponapean Portuguese Portuguese (Portugal) Punjabi Quebec Tokunɔgbe Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romania Tokunɔgbe Romanian Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russia Tokunɔgbe Russian Rutoro Samoan Sangir Sango Saramaccan Sena Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovakia Tokunɔgbe Slovenian Solomon Islands Pidgin South Africa Tokunɔgbe Spain Tokunɔgbe Spanish Sranantongo Sunda Swahili Swahili (Congo) Swati Swedish Tagalog Tahitian Taiwan Tokunɔgbe Tajiki Tamil Tarascan Tatar Telugu Tetun Dili Thai Tigrinya Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Venda Venezuela Tokunɔgbe Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zande Zapotec (Isthmus) Zulu\n“Akɔfafawo katã ƒe Mawu [la] faa akɔ na mí le míaƒe tetekpɔwo katã me.”—2 KOR. 1:3, 4.\n1-2. (a) Kpɔɖeŋu kae ɖee fia be le dzɔdzɔme nu la, amegbetɔwo dina be woafa akɔ na yewo eye ŋutetea le amegbetɔwo ŋu be woafa akɔ na wo haviwo? (b) Aleke nu vevi wɔa ɖevi aɖewoe?\nLE DZƆDZƆME nu la, amegbetɔwo dina be woafa akɔ na yewo eye ŋutete wɔnuku aɖe le amegbetɔwo ŋu be woafa akɔ na wo haviwo. Le kpɔɖeŋu me, ne ɖevi sue aɖe dze anyi esime wòle fefem eye eƒe klonu bebe la, eƒua du yia Dada alo Papa gbɔ kple avi. Edzilawo mate ŋu ana abia naku nɛ enumake o, gake woate ŋu afa akɔ nɛ. Woate ŋu abia ɖevia be aleke wòdzɔe; woatutu eƒe aɖatsiwo nɛ, woagblɔ akɔfanyawo kple lɔlɔ̃nyawo nɛ, eye ɖewohĩ, woatsɔ atike aɖo abia nɛ alo ablae nɛ. Kaka nàkpɔa, ɖevia adzudzɔ avifafa eye wòagate fefe ake. Ɣeyiɣi aɖewo megbe la, abia aku nɛ.\n2 Gake ɣeaɖewoɣi la, nu vevi siwo wɔa ɖeviwo la nyrana wu ema kura. Wowɔ gbɔdɔnuwo ɖe ɖevi aɖewo ŋu. Le ame aɖewo gome la, wowɔ nu ma ɖe wo ŋu gbe ɖeka le woƒe ɖevime, gake le ame bubuwo gome la, wowɔe ɖe wo ŋu ƒe geɖe. Aleke kee wòɖale o, ne wowɔ gbɔdɔnuwo ɖe ɖevi aɖe ŋu la, egblẽa nu le eƒe seselelãme ŋu ale gbegbe. Le go aɖewo me la, woléa nu vlo wɔlaa eye wohea to nɛ. Le go aɖewo hã me la, edzena abe nu vlo wɔlaa si le tohehea nu ene. Ke hã, ne wohe to na nu vlo wɔlaa enumake gɔ̃ hã la, nu si wòwɔ ɖe ɖevia ŋu la me tsonu gbegblẽawo nɔa eŋu va ɖo eƒe tsitsime ke.\n3. Abe ale si 2 Korintotɔwo 1:3, 4 gblɔe ene la, nu kae nye Yehowa ƒe lɔlɔ̃nu, eye biabia kawo me míadzro?\n3 Ne Kristotɔ aɖe si ŋu wowɔ gbɔdɔnuwo ɖo le ɖevime la gakpɔtɔ le fu kpem le esia ta le eƒe tsitsime gɔ̃ hã la, nu kae ate ŋu akpe ɖe eŋu? (Xlẽ 2 Korintotɔwo 1:3, 4.) Yehowa ƒe lɔlɔ̃nue nye be woalɔ̃ yeƒe alẽawo eye woafa akɔ na wo. Eya ta, na míadzro biabia etɔ̃ siawo me: (1) Nu ka tae ame siwo ŋu wowɔ gbɔdɔnuwo ɖo le ɖevime la hiã na akɔfafa? (2) Ame kawoe ate ŋu afa akɔ na wo? (3) Aleke míate ŋu afa akɔ na wo wòade edeƒe?\nNU KA TAE WOHIÃ AKƆFAFA?\n4-5. (a) Nu ka tae wòle vevie be míase egɔme be ɖeviwo to vovo na ame tsitsiwo? (b) Ne wowɔ gbɔdɔnuwo ɖe ɖevi aɖe ŋu la, aleke esia ate ŋu agblẽ nu le kadodo si le ɖevia kple ame siwo melɔ̃a nu le egbɔ o dome la ŋu?\n4 Ame siwo ŋu wowɔ gbɔdɔnuwo ɖo le ɖevime la dometɔ aɖewo agahiã na akɔfafa kokoko togbɔ be nu sia dzɔ ƒe gbogbo aɖewoe nye esi va yi gɔ̃ hã. Nu ka tae? Hafi míate ŋu ase nu si tae wòle alea gɔme la, gbã la, ele be míanyae be ɖeviwo to vovo sãsãsã na ame tsitsiwo. Ne wowɔ gbɔdɔnuwo ɖe ɖeviwo ŋu la, ale si wògblẽa nu le wo ŋui la to vovo sãsãsã na ale si ŋutasesẽ le ame tsitsiwo ŋu gblẽa nu le wo ŋu. Bu eƒe kpɔɖeŋu aɖewo ŋu kpɔ.\n5 Ðeviwo ƒe hiahiã ɖekae nye be, kadodo kplikplikpli nava nɔ wo kple ame siwo melɔ̃a nu le wo gbɔ o la dome eye woakpɔe be yewoate ŋu aka ɖe wo dzi. Kadodo kplikplikpli mawo wɔnɛ be ɖeviwo sena le wo ɖokuiwo me be yewole dedie, eye esia fiaa wo be woate ŋu aka ɖe ame siwo lɔ̃ wo la dzi. (Ps. 22:9) Ewɔ nublanui ŋutɔ be, zi geɖe la, ɖeviawo ŋutɔwo ƒe aƒe mee wowɔa gbɔdɔnuwo ɖe wo ŋu le, eye ƒometɔ kplikplikpliwo kple ƒomea ƒe xɔlɔ̃woe wɔa nu sia ɖe wo ŋu. Ne wowɔ nu sia ɖe ɖevi aɖe ŋu ale be ɖevia va le sesem le eɖokui me be ame aɖeke mekpɔa ye ta o eye ame aɖeke melɔ̃ ye o la, esesẽna na ɖevia be wòagaka ɖe ame bubuwo dzi, eye seselelãme sia tea ŋu nɔa eyama me ƒe geɖe gɔ̃ hã.\n6. Nu ka tae gbɔdɔnuwɔwɔ ɖe ɖeviwo ŋu nye nu vɔ̃ɖi kple nuwɔna si gblẽa nu le wo ŋu ŋutɔ?\n6 Ðeviwo metea ŋu kpɔa wo ɖokuiwo ta o, eye gbɔdɔnuwɔwɔ ɖe wo ŋu nye nu vɔ̃ɖi kple nuwɔna si gblẽa nu le wo ŋu ŋutɔ. Ne woƒoe ɖe ɖeviwo nu hewɔ gbɔdɔnuwo ɖe wo ŋu hafi wova su te nyuie ƒe geɖe megbe le ŋutilã me, susu me kple seselelãme gome na gbɔdɔdɔ le srɔ̃ɖeɖe me la, esia ate ŋu agblẽ nu le wo ŋu ale gbegbe. Gbɔdɔnuwɔwɔ ɖe ɖeviwo ŋu ate ŋu awɔe be susu nyui manɔ wo si ɖe gbɔdɔdɔ ŋu o. Nenema kee susu nyui manɔ wo si ɖe woawo ŋutɔwo ɖokui ŋu o. Azɔ hã, womaka ɖe ame sia ame si di be yeanɔ kadodo kplikplikpli me kpli wo la dzi kura o.\n7. (a) Nu ka tae wòate ŋu anɔ bɔbɔe be ameflula vɔ̃ɖi si wɔa gbɔdɔnuwo ɖe ɖeviwo ŋu la naflu ɖevi aɖe ahawɔ nu ma ɖe eŋu, eye aleke wòtea ŋu wɔa esiae? (b) Nu kawoe tea ŋu dona tso alakpanya vɔ̃ɖi mawo me?\n7 Ðeviwo mekpɔ tsi nyuie le woƒe tamebubu kple nuŋububu ŋutetewo ŋu dɔ wɔwɔ me o, eye menɔa bɔbɔe na wo be woade dzesi afɔku ahaƒo asa nɛ o. (1 Kor. 13:11) Eya ta, ele bɔbɔe ŋutɔ be ameflula si wɔa gbɔdɔnuwo ɖe ɖeviwo ŋu la naflu ɖeviwo ahawɔ nu mawo ɖe wo ŋu. Ðevigbɔdɔlawo fiaa alakpanya vɔ̃ɖiwo ɖeviawo. Le kpɔɖeŋu me, woate ŋu agblɔ na ɖevia be eya ŋutɔ gbɔe vodadaa tso, alo ele be nu si yewowɔ la nanɔ ɣaɣla eye ame aɖeke naganya nu tso eŋu o; alo woagblɔ nɛ be, ame aɖeke madi be yease nu tso eŋu o loo alo ne egblɔe gɔ̃ hã la, ame aɖeke maxɔ edzi ase o; woate ŋu agblɔ nɛ hã be, ne ame tsitsi dɔ ɖevi aɖe gbɔ la, menye nu si gblẽ o, ke boŋ, ame tsitsiwo kple ɖeviwo toa gbɔdɔnuwɔnawo me ɖenɛ fiana be yewolɔ̃ yewo nɔewo. Alakpanya mawo tɔgbi ate ŋu agblẽ nu le ɖevia ƒe tamebubuŋutete ŋu vevie eye ate ŋu axɔ ƒe geɖe hafi wòava kpɔe adze sii be alakpanyawoe wonye. Ne ɖevi sia tɔgbi tsi la, ate ŋu ava nɔ eɖokui bum be yenye ame gbegblẽ, ame ƒoɖi, kple ame si medze be woalɔ̃ alo afa akɔ na o.\n8. Nu ka tae míate ŋu aka ɖe edzi be Yehowa ate ŋu afa akɔ na ame siwo ŋu wogblẽ nu le alea gbegbe?\n8 Mewɔ nuku be, gbɔdɔnuwɔwɔ ɖe ɖeviwo ŋu tea ŋu gblẽa nu le wo ŋu hena ƒe gbogbo aɖewo o. Hlɔ̃donuwɔna vɔ̃ɖi aɖe ŋutɔe wònye! Ale si gbegbe amewo va le gbɔdɔnuwo wɔm ɖe ɖeviwo ŋu le xexea me godoo la nye kpeɖodzi kɔtɛ be míele ŋkeke mamlɛawo me; enye ɣeyiɣi si me ame geɖe “melɔ̃a ame ƒe nya o” kple ɣeyiɣi si me “ame vɔ̃ɖiwo kple ameblelawo anɔ vɔɖivɔ̃ɖim ɖe edzi” le. (2 Tim. 3:1-5, 13) Satana ƒe ayemɔwo vɔ̃ɖi ŋutɔ, eye ewɔa nublanui ŋutɔ ne amegbetɔwo wɔ nu si doa dzidzɔ na Abosam. Ke hã, Yehowa ƒe ŋusẽ ƒo Satana alo ame siwo wɔa eƒe lɔlɔ̃nu la ƒe ŋusẽ ta sãsãsã. Satana ƒe ayemɔwo mele ɣaɣla ɖe Yehowa kura o. Míate ŋu aka ɖe edzi be Yehowa nya xaxa siwo me tom míele la nyuie, eye ate ŋu ana akɔfafa si míehiã la mí. Yayrae wònye na mí be míele “akɔfafawo katã ƒe Mawu, ame si faa akɔ na mí le míaƒe tetekpɔwo katã me, ale be míato akɔfafa si míekpɔ tso Mawu gbɔ la dzi afa akɔ na ame siwo le tetekpɔ ɖe sia ɖe ƒomevi me tom la” subɔm. (2 Kor. 1:3, 4) Gake ame kawo dzie Yehowa tona faa akɔ na ame siwo hiã akɔfafa?\nAME KAE ATE ŊU AFA AKƆ NA WO?\n9. Le Fia David ƒe nya siwo dze le Psalmo 27:10 nu la, nu kae Yehowa wɔna na ame siwo woawo ŋutɔwo ƒe ƒometɔwo gblẽ ɖi la?\n9 Ame siwo woawo ŋutɔ wo dzilawo gblẽ ɖi bemalémale na woe eye ame siwo dzi woka ɖo la wɔ gbɔdɔnu ɖe wo ŋu la koŋue hiã na akɔfafa. Hakpala David nyae be Yehowae nye akɔfala gãtɔ kekeake si dzi woate ŋu aka ɖo. (Xlẽ Psalmo 27:10.) David ka ɖe edzi be Yehowa axɔ ame siwo ŋu woawo ŋutɔwo ƒe ƒometɔwo mewɔ nu ɖo nyuie o la eye azu wo Fofo. Aleke Yehowa wɔa esiae? Esubɔla wɔnuteƒewo dzie wòtona wɔa esia. Mía nɔviŋutsu kple nɔvinyɔnu siwo le hamea me la le abe míaƒe ƒome ene. Le kpɔɖeŋu me, Yesu gblɔ tso ame siwo va wɔ ɖeka kplii le Yehowa subɔsubɔ me ŋu be wonye ye nɔviŋutsuwo, ye nɔvinyɔnuwo, kple ye dada.—Mat. 12:48-50.\n10. Aleke apostolo Paulo wɔ hamemetsitsi ƒe dɔ si Mawu de esi lae?\n10 Bu ƒomekadodo si le Kristo hamea me la ƒe kpɔɖeŋu aɖe ŋu kpɔ. Apostolo Paulo nye hamemetsitsi wɔnuteƒe kple dɔ sesẽ wɔla. Eɖo kpɔɖeŋu nyui aɖe ɖi na mí, eye Mawu ƒe gbɔgbɔ ʋãe gɔ̃ hã wògblɔ na Kristotɔwo be woasrɔ̃ ye abe ale si yesrɔ̃ Kristo ene. (1 Kor. 11:1) Gbe ɖeka, Paulo ɖɔ hamemetsitsi ƒe dɔ si wòwɔna la ale: “Míewɔa nu ɖe mia ŋu tufafatɔe, abe ale si vidada léa be na eya ŋutɔ viawo nyuie ene.” (1 Tes. 2:7) Egbea, hamemetsitsi siwo léa be na nɔviawo la sea veve ɖe wo nu eye woƒoa nu na wo akɔfafatɔe ne wotsɔ Ŋɔŋlɔawo le akɔ fam na nɔvi siwo hiã akɔfafa.\n11. Nu kae ɖee fia be menye hamemetsitsiwo koe ate ŋu afa akɔ na ame siwo hiã akɔfafa o?\n11 Hamemetsitsiwo koe ate ŋu afa akɔ na ame siwo ŋu wowɔ gbɔdɔnuwo ɖo le ɖevimea? Ao. Mí katã míaƒe agbae wònye be ‘míayi edzi anɔ akɔ fam na mía nɔewo.’ (1 Tes. 4:18) Vevietɔ, nɔvinyɔnu Kristotɔ siwo tsi le xɔse me la ate ŋu ade dzi ƒo na nɔvinyɔnu siwo hiã akɔfafa. Esɔ nyuie ŋutɔ be Yehowa Mawu tsɔ eɖokui sɔ kple vidada si faa akɔ na via. (Yes. 66:13) Biblia gblɔ be nyɔnuwo hã fa akɔ na ame siwo kpe fu le xaxawo me. (Hiob 42:11) Edzɔa dzi na Yehowa ŋutɔ be, egbea, nyɔnu Kristotɔwo le akɔ fam na wo nɔvinyɔnu haxɔsetɔ siwo le seselelãmekuxiwo me tom! Le go aɖewo me la, hamemetsitsiwo ate ŋu abia nɔvinyɔnu aɖe si tsi le xɔse me la be, ɖe wòate ŋu akpe ɖe nɔvinyɔnu aɖe si le xaxawo me tom ŋu mahã. *\nNU KAWOE MÍATE ŊU AWƆ ATSƆ AKPE ÐE WO ŊU?\n12. Nu kae wòle be míaƒo asa na?\n12 Togbɔ be míadi be míakpe ɖe mía nɔviwo ŋu hã la, ele be míakpɔ nyuie be míagake ŋku ɖe ame ŋutɔ ƒe nya siwo ŋu medi be yeaƒo nu tsoe o la me o. (1 Tes. 4:11) Nu kae míate ŋu awɔ na nɔvi siwo hiã na kpekpeɖeŋu kple akɔfafa eye wodi be woakpe ɖe yewo ŋu? Na míadzro Ŋɔŋlɔawo me mɔfiame atɔ̃ aɖewo siwo ate ŋu akpe ɖe mía ŋu míafa akɔ na wo la me.\n13. Abe ale si wòdze le 1 Fiawo 19:5-8 ene la, nu kae Yehowa ƒe dɔla wɔ tsɔ kpe ɖe Eliya ŋu, eye aleke míawɔ asrɔ̃ mawudɔla sia?\n13 Wɔ nane nàtsɔ akpe ɖe amea ŋu. Esime nyagblɔɖila Eliya si le ame siwo di be yewoawui nu la, dzi ɖe le eƒo ale gbegbe be edi be yeaku. Yehowa dɔ mawudɔla sẽŋu aɖe ɖo ɖe egbɔ be wòaɖade dzi ƒo nɛ. Mawudɔlaa na nu si tututu Eliya hiã le gaƒoƒo ma me lae. Ena abolo dzodzoe Eliya hede dzi ƒo nɛ be wòaɖui. (Xlẽ 1 Fiawo 19:5-8.) Ŋutinya sia fia nyateƒenya vevi aɖe mí, eyae nye be: Ɣeaɖewoɣi la, nu tsɛ aɖe si míawɔ na ame aɖe dɔmenyotɔe la ate ŋu aɖe vi nɛ ale gbegbe. Ðewohĩ nuɖuɖu, alo nunana sue aɖe, alo agbalẽvi sue aɖe si dzi míeŋlɔ akɔfanyawo ɖo la tsɔtsɔ na nɔviŋutsu alo nɔvinyɔnu si lé blanui la ate ŋu ana wòakpɔe be míelɔ̃ ye eye míetsɔ ɖe le eme na ye. Ne asesẽ na mí be míaɖo dze tso woawo ŋutɔwo ƒe nya aɖewo alo dzigbãnya siwo dzɔ ɖe wo dzi ŋu la, ɖewohĩ anya wɔ na mí be míawɔ nu suesuesue mawo atsɔ akpe ɖe wo ŋu.\n14. Nu nyui kae míate ŋu asrɔ̃ tso Eliya ƒe ŋutinyaa me?\n14 Na ame siwo dzi nu te ɖo la nase le wo ɖokuiwo me be yewole dedie, eye na woƒe dzi nadze eme. Míagate ŋu asrɔ̃ nu bubu aɖe hã tso Eliya ƒe ŋutinyaa me. Yehowa to nukumɔ aɖe dzi na kpekpeɖeŋu si Eliya hiã lae wòte ŋu zɔ yi keke Xoreb Toa gbɔ ke. Ðewohĩ esi Eliya kpɔ eɖokui le teƒe didi ma, afi si Yehowa bla nu kple Eƒe amewo le ƒe alafa geɖe do ŋgɔ la, ese le eɖokui me be yele dedie. Anya se le eɖokui me be, fifia ya, ame siwo di be yewoawu ye la ƒe asi mate ŋu atu ye le keke afi ma o. Nufiame kae le esia me na mí? Ne míedi be míafa akɔ na ame siwo ŋu wowɔ gbɔdɔnuwo ɖo le ɖevime la, gbã la, ele be míakpe ɖe wo ŋu woase le wo ɖokuiwo me be yewole dedie. Le kpɔɖeŋu me, ele be wòanɔ susu me na hamemetsitsiwo be, ne nu te ɖe nɔvinyɔnu aɖe si to nɔnɔme sesẽ ma me dzi la, ɖewohĩ ase le eɖokui me be yele dedie ne wona tii dzodzoe aɖee wòle nonom le aƒe si me dziɖeɖi le me tsɔ wu be woafa akɔ nɛ le Fiaɖuƒe Akpataa ƒe xɔ evelia me. Gake maɖe fu na ame bubu ya be yeaƒo nu tso nu si me yeto la ŋu le Fiaɖuƒe Akpataa me o.\n15-16. Nu kae wòbia be woanye toɖola nyui?\n15 Nye toɖola nyui. Biblia ɖo aɖaŋu eme kɔ nyuie be: “Ame sia ame naɖe abla le nusese me, [eye wòanɔ] blewu le nuƒoƒo me.” (Yak. 1:19) Ðe míenye toɖola nyuiwoa? Ðewohĩ míesusuna be, nu si wòfia be woanye toɖola nyui ye nye be, woalé ame ɖokui kpoo anɔ to ɖom ahanɔ amea ŋkume kpɔm naneke mawɔmawɔe alo nya aɖeke magblɔmagblɔe. Gake nu si wòbia be woanye toɖola nyui la yi ŋgɔ wu ema. Le kpɔɖeŋu me, Eliya va ɖe eƒe vevesesewo gblɔ na Yehowa mlɔeba, eye Yehowa ɖo to eƒe nyawo nyuie. Yehowa de dzesii be Eliya nɔ vɔvɔ̃m, ese le eɖokui me be yetsi akogo, eye dɔ siwo katã yeku kutri wɔ la zu dzodzro. Yehowa kpɔ eƒe dzimaɖitsitsiawo dometɔ ɖe sia ɖe gbɔ lɔlɔ̃tɔe. Eɖee fia be yeɖo to Eliya ƒe nyawo nyuie.—1 Fia. 19:9-11, 15-18.\n16 Ne ame si dzi nu te ɖo le eƒe nyawo gblɔm na mí eye míele to ɖom la, aleke míate ŋu aɖe veveseɖeamenu kple dɔmetɔtrɔ, siwo nye nɔnɔme nyui siwo ɖea lɔlɔ̃ fiana, la afia? Ɣeaɖewoɣi la, akɔfanya ʋɛ aɖewo siwo míagblɔ le ŋuɖɔɖo me la ate ŋu aɖe ale si míese le mía ɖokui me la afia. Ðewohĩ àte ŋu agblɔ be: “Ete ɖe dzinye ŋutɔ be nu ma dzɔ ɖe dziwò! Mele be woawɔ nu ɖe ɖevi aɖeke ŋu nenema o!” Ðewohĩ, àte ŋu abia nya ɖeka eve aɖewo be nàka ɖe edzi be yese nɔvi si dzi nu te ɖo vevie la ƒe nyawo gɔme nyuie. Ðewohĩ, àte ŋu abiae be, “Meɖe kuku, àte ŋu akpe ɖe ŋunye be mase nu si nèwɔnɛ la gɔmea?” Alo àte ŋu agblɔ be: “Esi nègblɔ nya sia la, mese egɔme be . . . Meɖe kuku, mese egɔme nyuiea?” Ewɔwɔ alea ana amea naka ɖe edzi be èle to ɖom yeƒe nyawo nyuie hele agbagba dzem be yease wo gɔme.—1 Kor. 13:4, 7.\n17. Nu ka tae wòle be nàgbɔ dzi ɖi na amea eye ‘nànɔ blewu le nuƒoƒo me’?\n17 Gake esi nèle to ɖom amea ƒe nyawo la, kpɔ egbɔ be ‘yele blewu le nuƒoƒo me.’ Mègatso nya le enu be yeaɖo aɖaŋu nɛ alo yeaɖɔ eƒe susu ɖo o. Gbɔ dzi ɖi nɛ! Esi Eliya va ɖe eƒe vevesesewo gblɔ na Yehowa mlɔeba la, eƒo nu kple adã le esi nu te ɖe edzi vevie ta. Esi Yehowa do ŋusẽ Eliya vɔ megbe la, egaɖe eƒe vevesesewo gblɔ na Yehowa ake, eye wògagbugbɔ gblɔ nya mawo ke. (1 Fia. 19:9, 10, 13, 14) Nu kae esia fia mí? Ɣeaɖewoɣi la, ame si le nu xam vevie la adi be yeaɖe yeƒe dzimenyawo agblɔ agagblɔ wo ake, zi geɖe gɔ̃ hã. Abe Yehowa ene la, míedi be míaɖo to woƒe nyawo dzigbɔɖitɔe. Le esi míadze agbagba be míagblɔ ale si woakpɔ kuxia gbɔe teƒe la, anyo wu be míase veve ɖe wo nu eye míaƒe dɔme natrɔ ɖe wo ŋu.—1 Pet. 3:8.\n18. Aleke míaƒe gbedodoɖawo ate ŋu afa akɔ na ame siwo ƒe dzi gbã?\n18 Do gbe ɖa kple ame si ƒe dzi gbã la, eye nàƒo koko na Yehowa ɖe eta. Menɔa bɔbɔe na ame siwo ƒe dzi gbã gudugudu la be woado gbe ɖa o. Le ame aɖewo gome la, wosena le wo ɖokuiwo me be yewomedze ate ɖe Yehowa ŋu o. Ne míedi be míafa akɔ na ame sia tɔgbi la, míate ŋu ado gbe ɖa kplii eye míayɔ eŋkɔ le gbedodoɖaa me. Míate ŋu agblɔ ale si gbegbe mía kple hamea siaa míelɔ̃a nu le mía nɔvi si dzi nu te ɖo la gbɔ o la na Yehowa. Míate ŋu abia Yehowa be wòana eƒe alẽ sia si gbɔ melɔ̃a nu le o la ƒe dzi nadze eme eye wòafa akɔ nɛ. Gbedodoɖa siawo tɔgbi ate ŋu ana amea ƒe dzi nadze eme ale gbegbe.—Yak. 5:16.\n19. Nu kae ate ŋu akpe ɖe mía ŋu be míanɔ klalo be míafa akɔ na ame aɖe si dzi nu te ɖo?\n19 Zã nya siwo daa gbe le ame ŋu hefaa akɔ na ame. Bu nya siwo nàgblɔ la ŋu nyuie. Nuƒoƒo eŋumabumabui ate ŋu agblẽ nu le ame ŋu. Gake nya siwo wogblɔ dɔmenyotɔe la ate ŋu ada gbe le ame ŋu. (Lod. 12:18) Eya ta, do gbe ɖa nàbia Yehowa be wòakpe ɖe ŋuwò be wò susu nayi lɔlɔ̃nyawo, akɔfanyawo kple nya siwo ana dzidzeme ame la dzi. Nenɔ susu me na wò be ŋusẽ mele nya aɖeke ŋu wu Yehowa ŋutɔ ƒe nya siwo le Biblia me o.—Heb. 4:12.\n20. Susu gbegblẽ kawoe ate ŋu anɔ ame siwo ŋu wowɔ gbɔdɔnuwo ɖo le ɖevime la si ɖe wo ɖokuiwo ŋu, eye nu ka dzie míate ŋu aɖo ŋkui na wo?\n20 Nɔvi aɖewo siwo ŋu wowɔ gbɔdɔnuwo ɖo le ɖevime me la ate ŋu ava nɔ wo ɖokuiwo bum be yewonye ame gbegblẽ, ame ƒoɖi, kple ame si medze be woalɔ̃ alo afa akɔ na gɔ̃ hã o. Alakpanya vɔ̃ɖi ka gbegbee nye esi! Eya ta, zã Ŋɔŋlɔawo nàtsɔ ana woaɖo ŋkui be Yehowa lɔ̃ wo vevie ŋutɔ. (Kpɔ aɖaka si nye “ Mawunyakpukpui Siwo Faa Akɔ Na Ame.”) Ðo ŋku ale si mawudɔla aɖe do ŋusẽ nyagblɔɖila Daniel dɔmenyotɔe, esime nu te eŋu vevie eye eƒe dzi gbã gudugudu, la dzi. Yehowa di be ŋutsu ma si gbɔ yemelɔ̃a nu le o la nanyae be yedea asixɔxɔ eŋu ŋutɔ. (Dan. 10:2, 11, 19) Nenema kee Yehowa dea asixɔxɔ mía nɔviŋutsu kple nɔvinyɔnu siwo dzi nu te ɖo vevie la ŋui!\nMawunyakpukpui kawo koŋue faa akɔ na ame siwo ŋu wowɔ gbɔdɔnuwo ɖo le ɖevime? Wosɔ gbɔ ŋutɔ, gake wo dometɔ ʋɛ aɖewo koe nye esiawo. Àkpɔ numeɖeɖe aɖewo alo ame siwo mawunyakpukpuia ɖe vi na ƒe nyawo le wo dometɔ ɖe sia ɖe te; woɖe ale si woate ŋu awɔ kpukpui mawo ŋu dɔe la fia.\nLe go aɖewo me la, adze abe ɖe ame siwo wɔ gbɔdɔnuwo ɖe ɖeviwo ŋu la si le tohehea nu ene. Gake womate ŋu aɣla wo ɖokuiwo ɖe Yehowa, ame si sea ame siwo ŋu wowɔ nu ma ɖo la ƒe ɣlidodowo ya o. Kaka ɖe Yehowa ƒe dzɔdzɔenyenye dzi ate ŋu akpe ɖe mía ŋu míakpɔ ŋutifafa.\n“Abe ale si mawunyakpukpuia de dzi ƒoe ene la, metrɔ nye dzi ƒo ɖe Yehowa ŋkume, eye meɖe kuku nɛ vevie be wòafa akɔ nam, wòana nye dzi nadze eme eye nye susu nadze akɔ anyi. Esi medoa gbe ɖa na Yehowa ɣeawokatãɣi ta la, vivivi la, meva kpɔ akɔfafa eye nye susu dze akɔ anyi.”—Hamemetsitsi aɖe si ŋu wowɔ gbɔdɔnuwo ɖo esime wòxɔ abe ƒe asieke ene.—Kpɔ Psalmo 56:8-13 hã.\nMawunyakpukpui siawo ɖɔ Yehowa be enye Fofo lɔ̃ame, si kpɔa esubɔlawo ta hekpena ɖe wo ŋu le nɔnɔme sesẽwo me. Mawu ƒe amewo katã siwo le xexea me godoo, siwo dome ame siwo ŋu wowɔ gbɔdɔnuwo ɖo le ɖevime hã le, la le nya mawo ƒe nyateƒenyenye teƒe kpɔm.\n“Mebia hamemetsitsiwo be woakpe ɖe ŋunye. Wokpe kplim zi gbɔ zi geɖe eye wokpɔa vovo ɖe ŋunye heƒoa nu nam ɣeyiɣi didi aɖe. Wotsɔ ɖe le eme nam vevie eye woɖo tom nyuie. Wodo gbe ɖa kplim eye wodo gbe ɖa ɖe tanye hã.”—Nɔvinyɔnu Kristotɔ aɖe si ŋu wowɔ gbɔdɔnuwo ɖo esime wòxɔ abe ƒe ade ene.\n1 KORINTOTƆWO 13:4, 7\nMawunyakpukpui siawo me nyawo nenɔ susu me na wò ne ame aɖe si ŋu wowɔ gbɔdɔnuwo ɖo le ɖevime la le nu si dzɔ ɖe edzi la gblɔm na wò. Ƒo asa na nuwɔwɔ abe ɖe mèxɔ eƒe nyawo dzi se o alo mèka ɖe wo dzi o ene. Zi geɖe la, ame siwo wɔa gbɔdɔnuwo ɖe ɖeviwo ŋu la gblɔna na wo be, ne wogblɔe la, ame aɖeke maxɔ wo dzi ase o. Nuŋububu ma tsi susu me na ɖevi aɖewo wotsi kplii. Eya ta, wò susu nenɔ fu si kpem nɔviwò Kristotɔa le la boŋ dzi, eye ne àte ŋui la, fa akɔ nɛ.\n2 KORINTOTƆWO 10:4, 5\nNe wowɔ gbɔdɔnuwo ɖe ɖeviwo ŋu la, enana wova xɔa alakpanya aɖewo dzi sena, gake Mawu ƒe Nya si tso gbɔgbɔ me la ate ŋu amu Satana ƒe alakpanya siwo li ke sesĩe gɔ̃ hã la aƒu anyi.\nNe míaƒe dzi bua fɔ mí madzemadzee hã la, ele be míaɖo ŋku edzi be Yehowa “nye gã wu míaƒe dziwo, eye wònya nuwo katã.” Eƒe Nya ate ŋu ana míaka ɖe nyateƒenya si nye be, Mawu dea asixɔxɔ mía ŋu, la dzi bliboe.\nKpɔ agbalẽ si nye Te Ðe Yehowa Ŋu, ta 24 lia.\n21. Nu kae ava dzɔ ɖe nu vɔ̃ wɔla matrɔdzimewo katã dzi, ke hã, nu kae wòle be mí katã míaɖo kplikpaa be míanɔ wɔwɔm hafi ɣemaɣi naɖo?\n21 Ne míefaa akɔ na mía nɔviwo la, míele ŋku ɖom edzi na wo be Yehowa lɔ̃ wo. Eye mele be míaŋlɔ be gbeɖe be Yehowa nye dzɔdzɔenyenye ƒe Mawu hã o. Yehowa nya nu tso ame ɖe sia ɖe si ŋu wowɔ gbɔdɔnu ɖo le ɖevime la ŋu, ne ame aɖeke menya nu tso eŋu o gɔ̃ hã. Yehowa kpɔa nuwo katã, eye magbe tohehe na nu vɔ̃ wɔla matrɔdzimewo o. (4 Mose 14:18) Gake hafi ɣemaɣi naɖo la, mina mí katã míawɔ nu sia nu si míate ŋui be míaɖe lɔlɔ̃ afia ame siwo ŋu wowɔ gbɔdɔnuwo ɖo le ɖevime. Aleke gbegbe wòfaa akɔ na míi ye nye esi be míanyae be, Yehowa ava da gbe le ame siwo katã ŋu Satana kple eƒe xexea gblẽ nu le vevie la ŋu! Eteƒe madidi o, míagaɖo ŋku nu siawo siwo doa vevesese na mí la dzi o, eye womagava míaƒe susu me ake gbeɖe o.—Yes. 65:17.\nNu ka tae ame siwo ŋu wowɔ gbɔdɔnuwo ɖo le ɖevime la ate ŋu ahiã na akɔfafa le ƒe gbogbo aɖewo megbe gɔ̃ hã?\nAme kawoe ate ŋu afa akɔ na ame siawo?\nMɔ nyui kawo dzie míato afa akɔ na wo?\n^ mm. 5 Ame siwo ŋu wowɔ gbɔdɔnuwo ɖo le ɖevime la ate ŋu ato xaxa kple nuteɖeamedzi geɖe me, le ƒe geɖe megbe gɔ̃ hã. Nyati sia akpe ɖe mía ŋu míase nu si tae wòdzɔna alea la gɔme. Gakpe ɖe eŋu la, ana míakpɔ ame siwo ate ŋu afa akɔ na mía nɔvi siawo. Eye mlɔeba, míadzro mɔ nyui siwo dzi míate ŋu ato afa akɔ na wo la me.\n^ mm. 11 Ame si ŋu wowɔ gbɔdɔnu ɖo le ɖevime la ŋutɔe atso nya me ne adi kpekpeɖeŋu tso ɖɔkta aɖe gbɔ.\n^ mm. 76 NU SI LE EDZI YIM LE FOTOA ME: Nɔvinyɔnu aɖe si tsi le xɔse me la le akɔ fam na nɔvinyɔnu si le seselelãmekuxiwo me tom.\n^ mm. 78 NU SI LE EDZI YIM LE FOTOA ME: amemetsitsi eve yi ɖasrã nɔvinyɔnu si dzi nu te ɖo vevie la kpɔ. Ekpe nɔvinyɔnu si tsi le xɔse me la be wòanɔ eteƒe.


“Azɔ La, Mienye Mawu Ƒe Dukɔ” | Nusɔsrɔ̃\n“Mienye dukɔ tsã o, gake azɔ la, mienye Mawu ƒe dukɔ.”—1 PETRO 2:10.\nAme kawoe va zu Yehowa ƒe dukɔ yeye la me tɔwo le ƒe alafa gbãtɔ me?\nMɔ ka nue Kristotɔ vavã siwo nɔ anyi le ƒe alafa gbãtɔ me la nye dukɔ hena Yehowa ƒe ŋkɔ le?\nAme kawoe nye Yehowa ƒe amewo egbea? Nu kae wòle be ‘alẽ bubuawo’ nawɔ be woanɔ dedie le “xaxa gã” la me?\n1, 2. Tɔtrɔ kae Yehowa he vɛ le ƒe 33 K.Ŋ. me? Ame kawoe va zu Yehowa ƒe dukɔ yeyea me tɔwo? (Kpɔ nɔnɔmetata si le nyati sia ƒe gɔmedzedze.)\nLE ƑE 33 Kristotɔwo Ŋɔli (K.Ŋ.) ƒe Pentekoste-ŋkekea dzi la, Yehowa wɔ tɔtrɔ vevi aɖe le eƒe amewo ƒe ŋutinya me. Eɖo dukɔ yeye, si nye “Mawu ƒe Israel,” alo gbɔgbɔ me Israel la anyi. (Galatiatɔwo 6:16) Yehowa zã eƒe gbɔgbɔ kɔkɔea tsɔ tia ame siwo anye dukɔ sia me tɔwo. Paulo ŋlɔ bena mehiã be woatso aʋa na dukɔ yeye sia me tɔwo, abe ale si wònɔ le Abraham ƒe dzidzimeviwo gome ene o. Elabena woƒe “aʋatsotso la nye esi woto gbɔgbɔ me tso na [woƒe] dzi.”—Romatɔwo 2:29.\n2 Mawu ƒe dukɔ yeyea me tɔwo ƒe gbãtɔwoe nye Kristo ƒe apostoloawo kpakple nusrɔ̃la alafa ɖeka kple edzivɔ siwo kpe ta le dziƒoxɔ aɖe dzi le Yerusalem. (Dɔwɔwɔwo 1:12-15) Mawu kɔ gbɔgbɔ kɔkɔea ɖe wo dzi eye wova zu viawo. (Romatɔwo 8:15, 16; 2 Korintotɔwo 1:21) Esia ɖo kpe edzi be Yehowa xɔ Kristo ƒe vɔsa la, eye wòtsɔ nubabla yeyea ɖo Se ƒe nubablaa teƒe. (Luka 22:20; mixlẽ Hebritɔwo 9:15.) Nusrɔ̃la siawo siwo wotsɔ gbɔgbɔ si ami na la va zu Yehowa ƒe dukɔ yeyea me tɔwo. Gbɔgbɔ kɔkɔea wɔe be wote ŋu se gbegbɔgblɔ vovovowo hefia nu amewo tso “Mawu ƒe nu dzɔtsuwo” ŋu.—Dɔwɔwɔwo 2:1-11.\nMAWU ƑE DUKƆ YEYE LA\n3-5. (a) Nya kae Petro gblɔ na Yudatɔwo le Pentekoste-ŋkekea dzi? (b) Aleke dukɔ yeye la dzi ɖe edzi esime woɖoe anyi teti?\n3 Yehowa to apostolo Petro dzi mia asi Yudatɔwo kple ame siwo trɔ dzi me zu Yudatɔwo be woava zu yeƒe dukɔ yeyea, si nye Kristotɔ amesiaminawo ƒe hame la me tɔwo. Le Pentekoste-ŋkekea dzi la, Petro gblɔe na Yudatɔwo dzinɔameƒotɔe be woawoe wu Yesu, ke azɔ la ehiã be woaxɔe ase be eyae nye yewoƒe “Aƒetɔ kple Kristo.” Esi ameha la bia be nu kae yewoawɔ hã la, Petro gblɔ na wo be: “Mitrɔ dzi me, eye mina woanyrɔ mia dometɔ ɖe sia ɖe ɖe Yesu Kristo ƒe ŋkɔ me hena nu vɔ̃wo ƒe tsɔtsɔke, eye miaxɔ gbɔgbɔ kɔkɔe ƒe nunana faa la.” (Dɔwɔwɔwo 2:22, 23, 36-38) Gbe ma gbe la, ame siwo ade 3,000 va zu dukɔ yeye, si nye gbɔgbɔ me Israel la me tɔwo. (Dɔwɔwɔwo 2:41) Eyome apostoloawo yi edzi ɖe gbeƒã dzonɔamemetɔe, eye ame geɖe va xɔ nyateƒea. (Dɔwɔwɔwo 6:7) Ale dukɔ yeye la me tɔwo nɔ dzidzim ɖe edzi.\n4 Emegbe Yesu ƒe nusrɔ̃lawo te gbeƒãɖeɖe na Samariatɔwo. Wo dometɔ geɖe xɔ nyateƒea eye wonyrɔ wo, gake womexɔ gbɔgbɔ kɔkɔe la o. Dɔdzikpɔha si le Yerusalem la dɔ Petro kple Yohanes ɖo ɖe nɔvi yeyeawo gbɔ le Samaria. Apostolo eve siawo da woƒe asiwo ɖe wo dzi, “eye wote gbɔgbɔ kɔkɔe xɔxɔ.” (Dɔwɔwɔwo 8:5, 6, 14-17) To esia dzi la, Samariatɔwo hã va zu amesiaminawo hezu gbɔgbɔ me Israel dukɔ la me tɔwo.\nPetro ɖe gbeƒã na Kornelio kple eƒe ƒometɔwo kpakple exɔlɔ̃wo (Kpɔ memama 5)\n5 Le ƒe 36 K.Ŋ. me la, Mawu zã Petro wòmia asi ƒuƒoƒo bubu aɖe be woava zu dukɔ yeye, si nye gbɔgbɔ me Israel, la me tɔwo. Esia dzɔ esi Petro ɖe gbeƒã na Roma asrafomegã Kornelio kple eƒe ƒometɔwo kpakple exɔlɔ̃wo. (Dɔwɔwɔwo 10:22, 24, 34, 35) Biblia gblɔ be esime Petro nɔ nu ƒom la, wokɔ gbɔgbɔ kɔkɔea ɖe ame siwo katã menye Yudatɔwo o siwo nɔ to ɖom la dzi. “[Xɔsetɔ] siwo kplɔ Petro ɖo va, siwo tso aʋatsotsotɔwo dome la ƒe nu ku, elabena wonɔ gbɔgbɔ kɔkɔe ƒe nunana faa la kɔm ɖe dukɔwo me tɔwo hã dzi.” (Dɔwɔwɔwo 10:44, 45) Tso ekema dzi la, mɔnukpɔkpɔ ʋu ɖi na ame siwo menye Yudatɔwo o la be woava nye gbɔgbɔ me Israel la me tɔwo.\n‘DUKƆ HENA EƑE ŊKƆ’\n6, 7. Nu kae dukɔ yeye si Yehowa ɖo anyi na eƒe ŋkɔ la me tɔwo wɔ?\n6 Le kpekpe aɖe si dɔdzikpɔhaa wɔ le ƒe 49 K.Ŋ. me la, nusrɔ̃la Yakobo gblɔ be: “Simeon [Petro] gblɔe eme kɔ nyuie, ale si Mawu trɔ susu ɖe dukɔwo ŋu zi gbãtɔ, be yeaɖe dukɔ aɖe tso wo dome hena yeƒe ŋkɔ la.” (Dɔwɔwɔwo 15:14) Kristotɔ siwo nye Yudatɔwo kple esiwo menye Yudatɔwo o siaa le dukɔ yeye sia si Mawu ɖo anyi ‘hena eƒe ŋkɔ’ la me. (Romatɔwo 11:25, 26a) Petro ŋlɔ emegbe be: “Mienye dukɔ tsã o, gake azɔ la, mienye Mawu ƒe dukɔ.” Petro ɖe taɖodzinu si tae woɖo dukɔ ma anyi la me ale: “Mienye ‘dzidzime tiatia, nunɔla siwo nye fiawo, dukɔ kɔkɔe, ame siwo nye Mawu tɔ koŋ, bene miaɖe gbeƒã’ ame si yɔ mi tso viviti me va eƒe kekeli wɔnukua me la ‘ƒe nɔnɔme nyuiwo.’” (1 Petro 2:9, 10) Ele be woanye Yehowa ƒe ɖasefo siwo ƒo dzi le be woakafu Xexea Me Katã Ƒe Dziɖulagã la.\n7 Yehowa nɔ gbɔgbɔ me Israel dukɔ yeyea zãm azɔ, eya ta eyɔ wo be ‘dukɔ, si mewɔ na ɖokuinye be woaxlẽ nya afia le nye kafukafu ŋu.’ (Yesaya 43:21) Woɖe gbeƒã dzideƒotɔe be Yehowa ye nye Mawu vavã la eye mawu bubuwo katã nye alakpamawuwo. (1 Tesalonikatɔwo 1:9) Woɖi ɖase le Yehowa kple Yesu ŋu “le Yerusalem kple Yudea blibo la katã kple Samaria, . . . va se ɖe anyigba ƒe seƒe ke.”—Dɔwɔwɔwo 1:8; Kolosetɔwo 1:23.\n‘Fiaɖuƒe la ƒe vi’ amesiaminawo nye Yehowa ƒe ɖasefowo, abe ale si ko wònɔ le ƒe alafa gbãtɔ me Kristotɔwo gome ene\n8. Nya kae apostolo Paulo gblɔ tsɔ xlɔ̃ nu Mawu ƒe amewo le ƒe alafa gbãtɔ me?\n8 Paulo nye Yehowa ƒe ɖasefo si ƒo dzi nɔ, eye eʋli Mawu ƒe dziɖulagãnyenye ta esime wònɔ nu ƒom na trɔ̃subɔla siwo nye xexemenunyalawo gɔ̃ hã. Eɖe nu me na wo be Yehowa ye “wɔ xexea kple nu siwo katã le eme,” eye wònye “dziƒo kple anyigba ƒe Aƒetɔ.” (Dɔwɔwɔwo 17:18, 23-25) Emegbe Paulo xlɔ̃ nu hame la be: “Menya be le nye dzodzo megbe la, amegãxi nyanyrawo age ɖe mia dome, eye womawɔ nu ɖe alẽha la ŋu le lɔlɔ̃ me o, eye le mia ŋutɔwo dome la, ame aɖewo atsi tsitre, eye woagblɔ nya totrowo, be woahe nusrɔ̃lawo ɖe wo ɖokuiwo ŋu.” (Dɔwɔwɔwo 20:29, 30) Kaka ƒe alafa gbãtɔ ƒe nuwuwu naɖo la, xɔsegbela geɖewo do xoxo.—1 Yohanes 2:18, 19.\n9. Nu kae dzɔ le Mawu ƒe amewo dome le apostoloawo ƒe ku megbe?\n9 Esi apostoloawo ku la, xɔsegbelawo kaka ɖe hameawo me eye woɖo Kristodukɔa ƒe sɔlemewo anyi. Le esi teƒe be woanye dukɔ hena Yehowa ƒe ŋkɔ la, aʋatso Kristotɔ siawo ɖe Mawu ƒe ŋkɔ ɖa le woƒe Biblia gɔmeɖeɖe geɖewo me. Wodo vlo Mawu ƒe ŋkɔ le mɔ bubu geɖewo hã nu. Wodze trɔ̃subɔlawo ƒe kɔnuwo yome eye wofia dzixɔse siwo metso Biblia me o. Wowɔ aʋa siwo woawo ŋutɔwo tsɔ ŋkɔ na be aʋa kɔkɔewo hegblɔ be yewole aʋa wɔm na Mawu. Wonye nu baɖa wɔlawo kple agbe gbegblẽ nɔlawo hã. Ƒe alafawo megbe tso esime xɔsegbelawo do la, Yehowa subɔla ʋɛ aɖewo koe va le anyigba dzi, eye habɔbɔ aɖeke menɔ anyi si nye ‘dukɔ hena eƒe ŋkɔ’ o.\nWOGBUGBƆ DZI MAWU ƑE AMEWO\n10, 11. (a) Nya kae Yesu gblɔ ɖi tso “lu” kple “gbe vɔ̃ɖiawo” ŋu? (b) Aleke Yesu ƒe lododoa va eme le ƒe 1914 me?\n10 Le Yesu ƒe lododo si ku ɖe lu kple gbe vɔ̃ɖiwo ŋu me la, egblɔe ɖi be xɔsegbegbe la ana wòasesẽ ŋutɔ be woade dzesi subɔsubɔha vavãtɔ. Egblɔ be “esi amewo dɔ alɔ̃ la,” Abosam va wu gbe vɔ̃ɖiwo ɖe agble si me Amegbetɔvi la wu luwo ɖo la me. Lu kple gbe vɔ̃ɖiawo siaa atsi ɖekae va de asi na ‘nuɖoanyi sia ƒe nuwuɣi.’ Eɖe eme be “nuku nyui” lae nye “Fiaɖuƒe la ƒe viwo,” eye “gbe vɔ̃ɖiawoe nye vɔ̃ɖitɔ la ƒe viwo.” Le nuwuɣia me la, Amegbetɔvi la adɔ mawudɔlawo ɖa be woaho gbe wuwluiawo ahaɖe wo ɖe vovo tso luawo gbɔ. Eyome mawudɔlawo aƒo Fiaɖuƒe la ƒe viwo nu ƒu. (Mateo 13:24-30, 36-43) Aleke esia va emee? Aleke esia wɔe be habɔbɔ si me tɔwo dea ta agu na Mawu la gava le esi le anyigba dzi?\n11 ‘Nuɖoanyi sia ƒe nuwuɣi’ la dze egɔme le ƒe 1914 me. Ɣemaɣi la, Kristotɔ amesiamina akpe ʋɛ aɖewo koe nɔ anyigba dzi. Esi aʋa si fe ati le ƒe ma me nɔ edzi yim la, ‘Fiaɖuƒe la ƒe vi’ amesiaminawo gakpɔtɔ nɔ aboyo me le Babilon Gã la me. Gake le ƒe 1919 me la, Yehowa na ablɔɖe wo eye vovototo si le Kristotɔ vavãwo kple aʋatso Kristotɔwo dome la va dze kɔtɛ. Yehowa ƒo “Fiaɖuƒe la ƒe viwo” nu ƒu wozu habɔbɔ, abe ale si ko Yesaya gblɔe ɖi ene be: “Ðe anyigba aɖe adzɔ gbe ɖeka, eye ɖe woadzi dukɔ aɖe zi ɖeka? Hafi Zion ya lé ku, eye wòdzi viawo zi ɖeka.” (Yesaya 66:8) Le mawunyakpukpui sia me la, Zion nye Yehowa ƒe habɔbɔ si me mawudɔlawo le. Zion ‘dzi’ vi esime woɖo amesiaminawo ƒe dukɔ la anyi le anyigba dzi.\n12. Aleke amesiaminawo nye dukɔ hena Yehowa ƒe ŋkɔ?\n12 Egbea, ‘Fiaɖuƒe la ƒe vi’ amesiaminawo nye Yehowa ƒe ɖasefowo, abe ale si ko wònɔ le ƒe alafa gbãtɔ me Kristotɔwo gome ene. (Mixlẽ Yesaya 43:1, 10, 11.) Amewo kpɔnɛ be woto vovo, elabena wonɔa agbe nyui si dze Kristotɔwo eye woɖea gbeƒã Fiaɖuƒe ŋuti nya nyuia “be wòanye ɖaseɖiɖi na dukɔwo katã.” (Mateo 24:14; Filipitɔwo 2:15) Esia wɔe be wote ŋu kpe ɖe ame miliɔn geɖe ŋu be woawo hã wova le ƒomedodo nyui me kple Yehowa.—Mixlẽ Daniel 12:3.\n13, 14. Nu kae wòle be ame siwo menye amesiaminawo o la nawɔ be woƒe tadedeagu nadze Yehowa ŋu? Aleke wogblɔ esia ɖi le Biblia me?\n13 Míekpɔe le nyati si do ŋgɔ me be le blema Israel la, hafi Yehowa nakpɔ ŋudzedze ɖe ame siwo menye Israel viwo o ƒe subɔsubɔ ŋu la, ele be woawɔ ɖeka kple eƒe amewo le tadedeagu nɛ me. (1 Fiawo 8:41-43) Egbea, ele be ame siwo menye amesiaminawo o la nawɔ ɖeka kple Yehowa ƒe Ðasefo amesiaminawo le tadedeagu me.\n14 Tso blema ke la, nyagblɔɖilawo gblɔe ɖi be le nuwuɣia me la, ame geɖe ava wɔ ɖeka kple Yehowa ƒe amewo ade ta agu nɛ. Yesaya gblɔe ɖi be: “Dukɔ geɖewo atso agblɔ bena: ‘Mina míayi Yehowa ƒe to la, Yakob ƒe Mawu ƒe aƒe la gbɔ, ne wòafia nu mí le eƒe mɔwo ŋu, eye míazɔ eƒe toƒewo.’ Elabena nufiame atso Zion, eye Yehowa ƒe nya atso Yerusalem.” (Yesaya 2:2, 3) Zaxariya gblɔe ɖi be “dukɔ geɖewo kple anyigba dzi dukɔ gãwo ava di Yehowa Zebaot le Yerusalem, eye woaƒo koko le Yehowa ŋku me.” Ame siawo atso “dukɔwo ƒe gbegbɔgblɔwo katã me.” Woawɔ ɖeka kple gbɔgbɔ me Israel la me tɔwo asubɔ Mawu, eye woagblɔ be: “Míayi kpli mi, elabena míese be, Mawu li kpli mi.”—Zaxarya 8:20-23.\n15. Dɔ ka wɔwɔ mee ‘alẽ bubuawo’ ‘yina kple’ gbɔgbɔ me Israel la me tɔwo le?\n15 ‘Alẽ bubuawo’ ‘yina kple’ gbɔgbɔ me Israel la me tɔwo to gbeƒãɖeɖe Fiaɖuƒe ŋuti nya nyuia me. (Marko 13:10) Wova zua Mawu ƒe dukɔ la me tɔwo. Woawo kple amesiaminawo siaa va zua “alẽha ɖeka” le “alẽkplɔla ɖeka,” si nye Kristo Yesu te.—Mixlẽ Yohanes 10:14-16.\nDI SITSOƑE LE YEHOWA ƑE AMEWO DOME\n16. Nu kae Yehowa awɔ si ahe Harmagedon-ʋa la vɛ?\n16 Le Babilon Gã la tsɔtsrɔ̃ vɔ megbe la, woadze Mawu ƒe amewo dzi ŋkubiãtɔe. Míahiã na Yehowa ƒe ametakpɔkpɔ be míatsi agbe. Le Yehowa ŋutɔ ƒe ɣeyiɣi ɖoɖi dzi la, ade asi nyawo me le anyigba dzi, si awɔe be woadze eƒe amewo dzi. Esiae ahe Harmagedon-ʋa, si nye “xaxa gã” la ƒe akpa mamlɛtɔ vɛ. (Mateo 24:21; Xezekiel 38:2-4) Ɣemaɣi la, Gog adze “dukɔ, si woƒo ƒu tso dukɔwo dome” la dzi. (Xezekiel 38:10-12) Ne esia dzɔ la, Yehowa atso axɔ na eƒe amewo eye wòawɔ aʋa kple Gog kpakple eƒe aʋakɔwo. Yehowa aɖee afia be yee nye xexea me katã ƒe dziɖulagã eye wòakɔ eƒe ŋkɔa ŋu. Egblɔ be: “Mado gã ɖokuinye, makɔ ɖokuinye ŋu, eye maɖe ɖokuinye afia le dukɔ geɖewo ŋkume, ne woadze sii be, nyee nye Yehowa.”—Xezekiel 38:18-23.\nLe “xaxa gã” la me la, ele be míaku ɖe míaƒe hamewo ŋu goŋgoŋ (Kpɔ memama 16-18)\n17, 18. (a) Ne Gog dze Yehowa ƒe amewo dzi la, mɔfiame kawoe Yehowa ana wo? (b) Ne míedi be Yehowa nakpɔ mía ta la, nu kae wòle be míawɔ?\n17 Ne Gog dze Mawu ƒe amewo dzi la, Yehowa agblɔ na esubɔlawo be: “Nye dukɔ, yi ɖe wò xɔgã me, eye nàdo ʋɔ ɖe ɖokuiwò nu, ɣla ɖokuiwò vie, va se ɖe esime dziku la nu nava yi.” (Yesaya 26:20) Ɣemaɣi la, Yehowa ana mɔfiame siwo dzi míazɔ ɖo be míanɔ dedie la mí. Anɔ eme be “xɔgã” la ku ɖe hame siwo me míele la ŋu.\n18 Ne míedi be woakpɔ mía ta le xaxa gã la me la, ele be míase egɔme be amewo le Mawu si le anyigba dzi egbea, eye eƒo wo nu ƒu ɖe hamewo me. Ele be míawɔ ɖeka kple Yehowa ƒe amewo, eye míaku ɖe míaƒe hamewo ŋu goŋgoŋ. Míawo hã míate ŋu agblɔ tso dzi me abe ale si hakpalaa gblɔ ene be: “Yehowa si me xɔname le. Wò yayra neva wò dukɔ dzi!”—Psalmo 3:9.\nGbɔgbɔ me Israel, alo “Mawu ƒe Israel”: Woawoe nye ame siwo Yehowa to eƒe gbɔgbɔ kɔkɔea dzi tia be woanye yeƒe dukɔ. Wo katã wonye amesiaminawo. Menye anyigba dzi dukɔ alo to ɖeka aɖe me tɔwoe wonye o. Yehowa bla nu kple dukɔ yeye sia, eye woxɔ ɖe blema Israel, si nye eƒe amewo tsã la teƒe\nƉoe Ɖe Amewo Ɖoe Ɖe Amewo “Azɔ La, Mienye Mawu Ƒe Dukɔ”